
Mazwi okutenda 


Vadhindi venhetembo idzi vanoda kutenda rubatsiro rwavazvarwa 
vanoti: E. P. Mavengere — pakuronga nokuongorora nhetembo 
dziri mugwaro iri. Professor G. Kahari — pakunyora mazwi 
okuzarura. Vadhindi vamagwaro vanotenda mvumo yavakapiwa 
nevanyori venhetembo idzi kuti dzibudiswe mugwaro rakadai pamwe 
chete nedzavamwe. Kutenda kwakapamhidzwa kuna Mai Victoria 
Chitepo nokutipa makomborero avo pakudhindisa zvekare detembo 
tomushakabvu, ‘Soko Risina Musoro’. 

Mufananidzo wepabutiro neveMinistry yelInformation. 

Nhanganyaya 


Vananyanduri vakanyora madetembedzo ari muhwerengedzo 
yenduri idzi havatsvage kusumwa kwamuri. Zvisinei hakungave 
kuparadza nguva yenyu kana ndikati ndinyore mazwi mashoma 
nezvavo. Parinhasi Chitepo, Mutswairo, Kumbirai naHodza ava 
mazita anozikanwa — mazita ava kuita samagamuchidzanwa 
emadzinza avanhu vomunyika yedu yeZimbabwe. Ndokusaka 
gwaro iri richinzi Nduri Dzezimbabwe. 


Mushakabvu, Herbert Chitepo aive asiri gamba guru muChimu- 
renga cheufuru hweZimbabwe bedzi, aive ngwazi yokunyora, 
yakatisiira nduri yake, ‘Soko risina musoro’. Mutswairo haisiri 
ngwazi` yokunyora nganonyorwa chete, munyoriwo wenduri 
dzinotaura nezvenyika yechizvarwa chake, nyika yeMazowe. 
Joseph Kumbirai muzivi anoona zvekubatana kwemagariro anhasi 
neakare. Aaron Hodza ndiye muongorori, nyanduri, musimboti 
nenyanzvi yenduri dzakare. 


Nduri dziri mugwaro iri, dzichakufambisai, mupfungwa mumitunhu 
yenyika nemunjinga dzamakomo, nemuhwasvisvi hwenjere nemi- 
mwe mifambo yepfungwa — chinova ndicho chinhu chakanaka 
pamagariro edu anhasi. 


Profesa George P. Kahari 

Herbert W Chitepo 


Soko Risina Musoro 


CHINYAMATIMB!! 


Chinyamatimbi musha une mbiri, x 
Musha wakanaka kupinda yose, 

Une upfuto? mumatura 

Nesimba mumaoko evanhu. 

Chinyamatimbi musha unokosha, 

Musha usingakanganwikwi. 


Chirimo chakasvika noupenyu hutsva 
Chichinongedza mberi kuzvishamiso 
Zvinotevera nokuuya kwezhizha. 


Mukadzi akatura svinga rokugumisira 
Akamira achitarisa bakwa rake rehuni, 
Akanyemwerera akati, 

‘Tinozotenda dzapfuudza zhizha, 

Zvakanzi, ‘Tendai maruva madya shakata*!’ 


Ndaigara pasi mumumvuri padare 
Ndichiteerera ungwaru hwevakuru 
Vaiswera vachivhutira mvuto, 
Kugadzira miseve nematemo, 
Kuveza tsvimbo nemikura.® 


Ndakateerera vakuru vachitonga mhosva, 
Vachiranga vaparadzi vepasi nemisha. 

Mukuru mushava aiwe* nemhanza, 

Samusha mutema ane ndebvu chena, 
NaSaChin’ara aive noungwaru hunoshamisa, 
Ane maziso anoona nezviri mumwoyo wemunhu. 


Ndaiswera kusika” nyimo kujana 
Ndikadyisa magwere® aMai Munyara 
Ndikanyimwa kudya manheru 
Ndikatizira kuna ambuya, 
Akandigashira’ kunge ndisina kutadza. 


. upfumi 

hacha/chakata 
mipinyi/mipini mipinu 
aive 

ndichisika 

chibahwe 
akanditambira 


i 

Mikomba yese nemipata yemakomo, 
Zvese ndaizivana nazvo. kunge shamwari. 
Ndaiziva miti yese yemudondo, 
Ndaiziva michero yese yemusango 
Patsika tsuro nepafamba nhoro, 
Ndaiziva seshamwari yazvo. 


Gomo rekwaMubvuwiri 

Rine makuva pamusoro paro 

Gomo reNgwena® rine ninga parutivi, 

Zvese ndaizviziva nokuti ndakabva munaizvo® 


Ndakaona maganzvo!? achibikwa, 
Hari dzedoro dzichikwidzwa gomo, 
Mvura ikanaya. Mwari wepasi 
Akabudisa upenyu hwembesa. 


Ndakaona mudzimai akamira mudoro, 
Akakwinya maroko!! achizvara!? tsenza. 
Maoko ake akange azere mataka 

Asi aiziva kuti muiro ivhu aibata'® 
Aikumbana! naNyadenga mubasa 
Rekukudza mbesa!’ dzinopa upenyu. 


Umba!* yaMai Mugari, mukadzi mukuru 
Wepaguta reChinyamatimbi, 

Yaive umba yerufaro rukuru kwazvo. 
Vapwere tese taiungana imomo, 
Tichiimba ngano nokutamba zvipari,!” 
Manhanga ari kuibva’® pachoto, 

Isu tichinyenama kudya nyimo. 
Mukaranga aive nevhudzi jena. 
Achisjmira roko dema. 

Aive mukadzi mukobvu 

Aine mwoyo usingazivi kunyima. 


8. garwe/nyakoko 
9. ndakabva mazviri 
10. hwahwa/mupeta 
11. marokwe 

12. achidyara 

13. muivhu raaibata 
14. aibatana 

15. mbeu 

16. imba 

17. zvirahwe 

18. achiibva 


p 


Vaeni vese vakasvika paguta 
Vakachengetwa sevana vemusha. 
MuSena akange arasa nzira yake 
Akapiwa pekurara asina kukumbira. 
MuRungu akati ari kuvhima’? 
Akaburirwa akapiwa bonde.2° 


Uyu mukadzi aive chishamiso, 
Mwoyo wake wakange uzere mutsa, 
Zvakafanira mwoyo wavahosi, 
Mureri wemhuri yaNyadenga, 
Mugoni wepasi risina mugumo.*? 


Murume wake, ishe Matimbi, 
Akange ari murume mukobvu, 
Mushava ane masopo,?2 
Pamusoro akange aine mhanza 
Yainge guyo renjera.** 
Aifamba neimbwa dzake nhatu, 
Chekufa-kufira muumambo, 
Hwandida-kundidira urombo, 
Kutu-kukutura manyepo. 


Il 


Kwakange kwakaoma kunze, 
Zuva riri kubanda kunge mwoto 
Ndakamira pagomo rekwamambo 
Ndikatarisa makwanzi*4 ese 
Anopinda muguta ramambo. 
Pakati penzira varume vaviri 
Vakasongana. 


Masonga changamire, 

MUFAMBI Masonga changamire, 

Dzenyama yedu chirombowe! 

GOTSI Dzenyama yedu, mhukahuru, 

Kana masiya ichivira uko mabva.?5 

MUFAMBI Aiwa, ichi kuvira kana vachibuda kwenyu kuno. 
GOTS! Munhu ndiani izvo ndinonge ndinomuziva? 


N. >_—_—_—_£_£_——>_—_—_—_—_————— — EEE WA ———. 

MUFAMBI ini here? Aiwa. Ndiri mufambi chete, 
Musha wangu makwanzi nemakomo, 
Hama dzangu imhuka dzeusiku 
Neshiri dzinochema mambakwedza. 
GOTSI Ko mabvepi? 
MUFAMBI ‘Ini here? Aiwa. Handina kwandinobva, 
Nokuti handina kwandinoenda. 
Ndiri mufambi asina musha, 
Ndizvo pasi rese ndiwo musha wangu.2¢ 
Saka ndichiti handina kwandinoenda, 
Handina kwandinobva, changamire, ndiri mufambi. 
Ko imi, ndimi ani? 
Ava vese vanotungamidzana, 
Vanoendepiko? Ngoma iri kuchema, iri kuchemei? 
GOTS! Ndezvedi uri mufambi kana usingazivi. 
Ini ndiri muchinda wamambo mutongi 
Gari nganditi ndaive muchinda,?’ 
Muchinda wamambo anotonga vanhu, 
Vangu vanhu vasara mweya chete. 
Uyu mudungwe mudungwe wevanhu 
Vaive vanhu vangu kare. 
Zvino vanoenda Dzimbahwe, kunorira chima.?® 
MUFAMBI Kuneiko? 
GOTSI Hapeno chiriko nhasi, kare zvese zvaiveko. 
Nokuti ndiko kwaisongana denga nepasi. 
Makore ese taiungana ikoyo, 
Isu zvisikwa zvepasi naivo vakuru 
Vakatungamira kuyambuka rwizi rwepakati 
Runopanda®® musiki nezvisikwa zvake. 
MUFAMBI Maikumbana kundodini ikoyo? 
GOTSI Mambo ndiye mugoni wepasi, 
Ndiye anotaura mutauro umweyo 
NaChaminuka nehanzvadzi yake, Nehanda. 
Asi zvino maganzvo akabikwa kairi nekatatu,*° 
Pasi richigwenga, denga richakachena. 
MUFAMBI Zvakanaka, muchinda, 
Endai kwamunoenda. 
Makakomborerwa imi 
Nokuti munofamba rwendo, 
Munoringisa mberi 
Nokuti mune banza. 


26. pasi pose 

27. saka regai nditi 

28. muzinda/musha wamambo kunorira ngoma 
29. kuganhura 

30. hwahwa hwomudzimu 


GOTSI 


MUFAMI 


GOTSI 


Kunesu vamwe zvakapfuura, 

Tinofamba asi hatifambi rwendo, 
Nokuti tiri vanhu vemurima. 

Endai kwamunoenda, imi makakomborerwa, 
Endai kwamunoenda, imi mune banza. 3! 
Kana uchitsvaka kwokuenda, 

Uya nesu. Kwatinoenda 

Hatina sadza rokukupa, kwete, 

Pfuma yedu mutsa nerudo chete. 
Tungamirai mberi, changamire, 

Mwoyo unotenda chirango. 

Mazviita, mandidaidzawo. 

Zvakanaka, mhukahuru, 

Hakuna chokutenda. 


(Gotsi rakapfuura rikaenda.) 


MUFAMBI 


NHAWATAWA 


Vakakomborerwa vane banza, 
Ngekuti vane kwokuenda, 
Vakakomborerwa vane kwokuenda, 
Nokuti vanowana simba. 

Nhasi ndaonerera, 

Ndaona chishamiso, 

Ndaona magodo*? anofamba 

Asina midzira nenyama. 


Tamba hako ngoma yako, murombo, 
Vakuru vakakunyepera 

Vakati, ‘Upenyu hune mutungamiri.” 
Famba hako nedondo, 

Iwe une musha uri kwese kwese 

Iwe usingatsvaki magumo erwendo 


Ko iwe unondisekerera uchabveyo, 
Ndiwe ani unofamba uchiseka, 
Vamwe vese vari kusuwa ?3* 
Kwaiwa, muchinda, kwaiwa, munoindepi? 
Hunde, masonga, sekuru, 
Masonga, mhukahuru. 
Mandibvunza zita rangu here? 
Ehunde, mandibvunza. 
Machemera kuziva kwandinoenda. 
Ehunde, sekuru, mapisira! 

Zvino chitangai kududza zvenyu. 


31. mbhanza, chitarisiso, rombo rakanaka 


32. mapfupa 
33. vakasuwa 


MUFAMBI Chaunoreva chinyiko, muzukuru? 
Unoda kududzirwa chinyiko? 
Ndapisira chinyiko? Ipi? 
NHAWATAWA Ehunde, sekuru, mapisira. 
Makambotamba zvipari here, sekuru? 
MUFAMBI Ehunde. 
NHAWATAWA Heheeedya! Kuseka kwavamai 
Vari kuwerera varume pfende.*4 =, 
Zarurai nzeve, vasekuru, 
Vakuru vakati, ‘Munhu haabvunzi 
Zvipari zviiri.” Mandibvunza zita, 
Asi mandibvunzazve kwandinoenda. 
Mapisira, zvino chidudzai zvenyu. 
MUFAMBI Ndidudzire chinyiko? 
NHAWATAWA Zita ramunozivikanwa naro, 
Neko munoenda nembira dzenyu.** 
MUFAMBI Zita handina. 
Ndinoenda kwese kwese. 
NHAWATAWA Munoda zvokungwarira nhai ??? 
Zvakanaka sekuru, 
Masongana newezero renyu.?” 
Mbira dzenyu dzinotamba here??, sekuru? 


MUFAMBL Hunde, kazukuru. 
NHAWATAWA Kumbonditambirawozve, sekuru. 
MUFAMBI Teerera: 


Tibvesu, tine upandure,®* 
Vanosara vachidya uparire.*° 
Tifambe tiende mberiyo, : 
Kunogara vakabva Chitungwiza. 
NHAWATAWA Sekuru, hamubviri woye 
Muri rombe here, sekuru, 
Kana kuti muri kutiza botso? 
MUFAMBI Aiwa, ndiri mufambi chete. 
Ko iwe, hauendewo here kuri kuenda vamwe? 
NHAWATAWA Ini! Kuenda kundozviviga kuita sei? 
Urombo ndinahwo asi handizvichereri guva, kwete. 
Sandivanhu vari kuenda uko, 
Magodo asina nyama, 
Handidi kunhuhwa kwehari yakabikirwa nyama 
Gore rakapera. 


34. vari kumweta nokukuruzira varume uswa 
35. nekwamunoenda 


MUFAMBI Ndianiko waunoenzanisa nehari 
Yakabikirwa nyama gore rakapera? 
NHAWATAWA Midzimuyi iri kupfuura pano, 
Nhumbu dzavo hadzizivi sadza. 
Asi ndava kuenda, sekuru, 
Ndabva kwavari kuenda. 
MUFAMBI Zvakanaka, muzukuru, 
Famba uende kwauno enda. 
Une mwoyo neungwaru, 
Unoseka uchitakura 
Mutoro wako uchienda. 
Neniwo ndinotakura mutoro wangu, 
Ndakasviparara ndichienda kwandinoenda, 
Ndiko kumira kwazvakaita. 


il 


Nyika yavo izere hosha nemhare,** 
Chaminuka haachina makumbo, 

Upfuto hwepasi hwarovera mumbwata*? 
Nehanda naye waramba kuyamwisa vana vake, 


Mazuva mana ngoma yakachema paguta ramambo; 

Ndakamira pamusoro pegomo rekwamambo 

Ndikaringisa midungwe yevanhu vaiungana muguta ramambo, 
Makwanza ese akanga azere vanhu vaibva kwese kunobva mhepo 
dzinopinda muguta ramambo. 


Hakuna aitaura noumwe, kwete. Kana nemwana 

akange ari pamusana haasakachema.** Chinyararire, 

murume wakatungamidza mukadzi wake nemhuri, 

vese, mwii, kunyarara kunge vari kuenda kundochema vakafa. 


Ndakatarisa makwanzi ose ndigere padombo pagomo 
rekwamambo. Zuva rakakwira, mimvuri ikapfupika, 
asi midungwe yevanhu haina kupfupika, kwete 

Kubvira mangwanani, zuva richabuda, kudakara manheru, 
zuva rodoka, makwanza akaswera akazara nevanhu 
vaienda kuguta ramambo. 


L 41. nokuoma kwenyika (kushaya mvura) 


42. mudumbu 
43. haana kuchema 


Chima“? yakachema ikadairwa nedzimwe kutumidzira 
Masoko echido chamambo kune vari seri kwemakomo. 


Makotsi** nemakurukota amambo 

Akaungana paguta ramambo 

Kundobatsirana kusimudza nyika 

Mutsika yevakuru vakati, 

‘Runzwara rumwe harutswanyi inda,” t 


Umwe naumwe akasvika achiombera 
Mumuitiro werudzi rwake. 
‘Mhandamidzi mambo, 
Mhandamidzi.’ 

‘Uchafa unonyepa, 

Unonyepa uchafa.’ 

‘Kwenje uri shumba. 

Kwenje uri shumba.’ 

Makotsi nemakurukota amambo 
Akaungana paguta ramambo. 

Mhuri yese yakaungana pana mambo. 


Zuva rese ngoma yakaswera ichichema, *® 
Vanhu vakatamba kutamba kusina rufaro. 
Mambo akaswedza zuva ari mumba, 

Haana kumbobuda kana kwenguva shoma chete. 
Asi vahosi, mukadzi mukuru wamambo, 

Ndivo vakabuda vakapembera nesimba, 

Simba rinoshamisa izvo*’ risakabva mukudya. 
Churu mukuru wakaswera agere padare, 
Achiridza ngoma kudaidzira vanhu vese 

Kuti, ‘Unganai imi mose vaManyika, 

Zuva riya razosvika, zuva rokugumisira, 
Nokuti Nyatene akafanira kutinzwa nhasi, 
Kana achisotinzwa** kana narini muiyi nhamo.’ 


Varume vazhinji vakange vakapfeka 
Machira nematehwe machena nematema, 
Vakatamba vakaimba vakanamata. 


Zuva rakange rava kupota, 
Vanhu vese vakange vaneta, 
Mazwi akanga ava kuenda. 


44. ngoma inoridzwa parufu 

45. makota/machinda 

46. ichirira 

47, nokuti harina kubva mukudya 
48. achigarotinzwa 


Mambo akabuda kubva mumba, 
Chima ichichema, ngoma ichirira, 
Tye achizvitungamidza nomudonzvo. 


MUPONDA 


MUCHIRAHONDO 


50. nzwizi/nzizi/hova 


aa | ne eS 


49. wakura, wave harahwa 


Imi vanhu vemuguta, 

Nemi mose vafambi, tarisai, 

Uyu ari kufamba pano 

Ndiye Mubvakare wekare, 

Ndiye wakapa muteuro akaponisa vasekuru 
vedu. 


Takamuona achisvika 
Kubva mhiri kwaZambezi, 
Tikamuziva kuti akange 
Ari murume ane simba, 
Ane rudo kune vanhu vese. 


Zvino, chiringisai, wakotama,*® 
Musoro wake wawira pasi, 
Magodo emuviri wake akotama, 
Simba raive mumaoko ake rapera, 
Ungwaru nokutonga kwake 
Zvasara mumwoyo chete, zvaguma. 


Zuva roumambo rave kudoka, 

Mhepo iri kuvhuvhuta 

Iri kudaidza soko rekufa. 

Ndwizi5* dzaoma, dzasara madziva chete 
Azere mitumbi yavakafa. 


Aripiko magamba akare? 
Aripiko Nehanda naChaminuka? 
Iripiko midzimu yekwedu? 


Kugurukuta kwedu neminamato 
Zvatadza here kusvika kwamuri? 


Guta redu rine kuparadzika kusina kuverenga, 
Vana vari mumaoko evamai, ruponiso ruri kure, 
Vamwe varere nenhivi mumakuva 

Asina kuchenurwa nemasodzi. 


Marombe, imbai muchiridza tsuri,** 
Imi vatambi vane utsanzi,®® tambai, 
Vachiremba mose, unganai nemishonga. 
Pasi rarwara, rinoda murapi5* 
Anogona kutiudza zviri mberi. 


Ridzai mhururu, vamai, 
Kwidzai manja, vadzibaba, / 
Imi madzishe, ridzai chima, 
Pfekai maretso®* muridze njari, 
Vanhu mose, nyararai, 

Inzwai zviri kurehwa nemhepo 


Ngoma yakaridzwa, 

Vanhu vakateerera kuimba 
KwaChuru, murume mushava, 
Ane bvudzi jena. 


‘Mirandu kana yawanda pamunhu, 
Munoona nehama kufundukira 
Nzanga dzangu dziripi, ndiende? 
Turi pano tunozondivandira. 
Vakomana, musazoitewoba, 
Kutura midziyo muna Nyan’ombe.’ 


CHURU Imi vanhu vekuguta, 
Nemi mose mabvakure, 
Tarisai muchiteerera; 
Uyu amire pano 
Ndiye Chifambausiku wamunoziva, 
Ndiye akatitungamidza pano 
Akatipa chikomborero chenyika. 
Takamuziva tichi mhiriyo 
Kuti ane mwoyo weshumba. 
Vanhu vese vakamuona 
Vakashamiswa kwazvo kumuona, 
Vakatenderuka kumunangisa 
Kairi, katatu nekana. 
Vanhu vese vakamutya, 
Vakaverenga zvikomborero zvake, 
Vakaziva kuti kana Mwari 
Akanga amusarudza. 


51. kuridza mupumhi/mheterwa/huwi 

52. unyanzvi/uhweresera 

53. pasi parwara panoda murapi 

54. zambacheka (jira rina makambamakamba) 

MAMBO 


Asi zvino chionai, akotama, 
Chiremba chemumusoro 
Hachisisina ndarama. 
Chigaro chekutonga 
Chogoverwa nevamwe. 
Mbiri yesimba rake 
Yadzama kunge madora. 
Chasara mubvuri 

Weukuru nerunako 
Zvakapfuura nenguva. — 


Aripiko Chaminuka akaurawa neruoko 
rwemwana,5* 

Akakonera mapfumo emagamba aRubhengura? 
Aripiko Chaminuka akatiudza zvinhu 
zvichauya, ®* 

Akaenda nezvikomborero zvake? 
Aripiko Chaminuka? 

Aripiko Mwari musiki? 

Mvura yaoma munzwizi, 

Minda yachena kunge makwenga, | 
Kana nemichero mudondo 

Zvofira mumbwata yepasi. 


Tiringise kumadokera kwezuva, 
Tiringise uko rinobudira; 

Zuva redu kupota, 

Kubuda here, kudini? 


Nyarara kutaura, iwe mwana wenyika 
Zvakasikwa zvikarongwa ndiWedenga.*7 
Isu tese tiri mapofu, 

Tinoona asi hationiba.®* 

Isu tiri zvimumumu, 

Tine ndimi, asi hatina 

Mutauro. 

Tiri mhatsi, 

Tine nzeve, asi hatinzwi. 

Madaidza ini, ndini ndauya; 

Kuchine nyaya here, nyaya inotongwa ndini,” 
Ini Mambo Mutasa? 


55. Zvinonzi Chaminuka akabaiwa nepfumo rakakandwe nomwana muduku. Vakuru vakanga vatedza 


kumuuraya 


56. Zvinonzi zvakare Chaminuka akati kuchauya zibwe rinokunguruka achireva chitima chavaRungu 


57. neWedenga 
58. hationi 
59. neni 


| 
| 
| 
: 

CHURU 


. watakakugadza 

- watakakukwidza 

. guhwa 

. tsitsi/mwoyochena 
. Rechombo 


Musi takakugadza®® umambo, Mutasa, 
Paguta rako rino, mugore rakafa baba wako 
Tendai ane zita rinokosha mumwoyo yedu, 
Musi takakukwidza®*! pachigaro, Mutasa, 
Kuti utonge isu nokuchengeta nyika 
Wakatukwa, Mambo, wakatukwa, Mutasa. 


‘Usauraye mhuri yaNyadenga, / 
Vadye vachiguta vanhu vese. 
Nara ikauya munyika ino, 
Tinokutema. 

Uzive kuti tinoda mvura, 
Uchiita rudo kune makotsi ako ese, 
Usaite gumba”? kune vanhu, 
Upfuye varombo, 

Kana ndiani naani 

Uite chisepe®? kune zvese 
Zvinopinda muguta rako rino.’ 


Uri muranda, Mutasa, uri bandadzi** raMwari. 
Maoko ako akachena here? 

Mwoyo wako wakareruka here? 

Yatadza seiko minamato yako kukwira denga? 
Makore akapfuura pasi raitinhira 

Rakatsikwa negumbo raMambo Mutasa; 
Mbesa dzepasi dzikabuda kundokuombera 
Nekundogutsa mhuri yako. 

Izwi romunamato wako rakatakurwa nemhepo 
Rikateverwa namakore emvura. 

Aripiko Mwari? Varipiko varanda vake, 
Nehanda naChaminuka, vaponisi vepasi? 


“Denga rake rakatenderera, 

Harina magumo 

Mweya wake unopepeta uchivhuvhuta, 
Uchienda kwaunoenda, 

Uchibva kwatisingazivi.’ 


a WA 


GOTSI RECHIPIRI 


MAMBO 


GOTSI RECHIPIRI 


MAMBO 


Wataura, iwe muzukuru waMuchirahondo, 
Wakakana hondo dzaMutasa akafa, 
Akatiratidza kuti gwanzi nderipi murima. 
Asi dima*® harina mutungamidzi, 
Tinobva murima tichipinda murimwe,** 
Tirimo tinoona, asi hationiba. i 
Kuno kwatiri kure kwazvo 

Kubva pagomo rekwaChin’ai 

Pakafira mukono wekwaMuchirahondo. 
Mazwi ake nemuenzaniso 
Zvakakwanirana nenguva yazvo. 
Mazuva ano nenguva ino 

Hazvina muenzaniso 

Unobva kwatakabva. 

Ndiwe ani unotaura kudaro? 

Izwi rako ndinonge ndinoriziva, 

Asi maziso angu haachina kupenya.* 
Ndiwe ani unotaura negamba, 

Gamba rangu rine mwoyo mukukutu? 
Uri mwana wemuguta rangu here? 
Tinokuchingamidza takapfugama, 

Iwe nhawani"? yemuti werudzi rwedu. 
Uri Shumba, uri mhandu yenyika, 

Uri mukono mudanga redu rino. 

Ndiwe une simba rokunamata 

Kune vari mberi kusina zita. 

Tiri michero yenhengo 

Dzemuti mukuru, muti weShumba. 
Taurai ndinzwe, 

Mutsanangure nhuna dzemwoyo yenyu. 
Vakuru havasakanyepa kwete, 

Vakati, ‘Zano mbairi.’*° 

Ini Mambo Mutasa, 

Ndinomira ngedare.?° 

Mambo, nyika yako yapera, 

Vanhu tafa nenzara nenyota. 
Simudzazve minamato yako iya 
Yakatiponisa mugore raGochainhehwe.’” 

MAMBO Ndini ndakamira pano 
Ndichiringisa sure nemberi. 
Kwatakabva idima, 
Kwatinoenda idima. 
Uyai nomwenje, imi vakuru, 
Mutitungamidze muiri dima. 
Maungana pano paguta, 
Mauya nenyama nedoro here? , 
Mafambira chinyi, vamai? 
Mauya nenyiko”? kuzoteudza’® 
Kuna Mambo Mutasa, mugari wepasi? 
GOTSI Mambo, mugari wenyika, 
Mbeu itsva yemuti weShumba, 
Muti mukobvu unoradzika wakati tasa, 
Tiri mhuri yaNyatene, 
Asi tiri mhuri yako. 
Nhasi tauya kunewe, 
Zvipo zvinobva muivhu nemudenga- 
Denga rachena”‘ ivhu rave kutsemuka. 
Zvipo zvako ndiwe ungatipe, 
Ndiwe mugashiri nemupi pamwe. 
Changamire, mukono wesango, 
Tauya, asi tauya takachena.?* 
MAMBO Wareva, iwe muzukuru waZvimbi. 
Pasi nderangu, asi sandi rangu kwete. 
Nderababa wangu, asi kana iye sandi rake. 
Pasi nderaMwari, Mwari musiki, 
Anogara muivhu, mumhepo nemumvura. 
Imi varapi, nemi mose vangwaru machinda, 
Simba renyu riripiko panyika? 
Ungwaru hwenyv huripiko? 
Ini Mutasa ndinotonga, 
Asi ndinoténga muungwaru hwemakotsi angu. 
Yaivepo nguva kare 
Apo ndakagara paichi chigaro, 
Ndichitonga nyika yese. 
Ndakatonga, asi ndakatonga 
Nesimba rinobva kune vababa vangu, 
Simba risina mavambo, randaiti harina magumo. 
Takarwa hondo tikakunda, 
Tikadzoka kumusha nendarama nepfuma. 


72. neiko 

73. kuzotiyamura kuteura 

74. hakuchi(si)na mvura inonaya 
75. tiri varombo/hatina chatinacho 

ell 


Nyararai, vanhu vangu, 
Ringisai mudenga, 

Muone rudo rwaMwari. 

Isai nzeve pasi, 

Munzwe mazwi ebanza,7¢ 
Mazwi emutsa waMwari. 
“Hakuna kufa, hakuna upenyu. 
Isu zvisikwa tine ukama 
Neivhu dzvuku rinokudza mbesa. 
Hama dzedu ishiri, 

Vakoma vedu imhuka, 

Asi mai yedu nababa 

Ivhu, miti nemvura. 

Mwari chete ndiye vatateguru. 
Kufa kuripiko? 

Mubvuri wemunhu 

Mweya waNyakuenda, 

Muviri wake neupenyu, 

Zvese tinazvo- 

Kufa kuripiko?’ 


Vanhu vakanyarara vakateerera kutaura 
kwamambo, 

Mumwoyo umwe naumwe akazvibvunza 
akazvipindura. 


‘Wakaendepiko mwoyo wandaiti ndewangu? 
Wako wawakatorepiko, murombo mugashiri? 
Rakaendepiko simba randaiti ndinaro? 

Rako nderipiko, iwe unoputswa nemhepo? 
Ungwaru huya huripiko hwandaiti isimba? 
Chako ndechipiko, mwana mucheche murerwi? 
Gwanzi rangu riripiko randaiti ndapfumbidza? 
Une maziso here, iwe nyakuzvinyengedza ? 


Mufambi uya akanga avatevera akagara pakati 
pavo, 
Akafunga pfungwa dzakewo pakati pevafambi. 


‘Terera, mwanangu, 

Shamwari yemapofu. 

Tese tiri nhengo, 

Tiri nhawani dzemuti mumwe, 
Muti wezvisikwa zvisina maziso. 
Ane maziso ndiNyatene, 


76. ehuchenjri/ohungwaru/ane tsitsi 

77. uma/huma 
78. zhizha 
79. mapfupa 


Ane simba ndiMwari, 

Ane ungwaru ndiwedenga. 
Mutongi wemwoyo ndiMwari, 
Simba rake riri muna iye, 

Sezvo iye achigara kwese kwese. 
Usaringise kure, kwete, 
Ari pedyo pauri, 
Anomirira chete iwe 
Kuti uzvipire kuna iye.’ ; 
Isu ngatiimbe titondere zvipo zvedu. 
Nyika yakanaka ine makomo 

Anopenya nokun’anikira mumaumi,”” 
Nzwizi dzinodzika dzichipembera, 

Kuenda kwadzakabva, 

Minda yakati rare pachirimo kunyarara 
Inosvipirira pamainza”? nembesa, 
Nemasango azere miti mizhinji 

Ine mhando zhinji dzemaruva nemashizha. 
Ngatipembere, isu takakomborerwa, 

Tine miviri ine simba, 

Ine magodo”® akagwinya, 

Ngatitende Mambo isu, 

Timukudze nokuti ndiye- 

Ndiye mupi weupenyu 

Nemugashiri wezvitendo. 


‘Ndipeiwo nzeve dzenya vakuru, 

Ini ndiri mufambi pakati penyu, 
Ndateerera nyaya dzenyu nenhuna, 
Ndikasara ndiri murombo mumwoyo. 
Ndinomushorai kuti pthu kupfira mate, 
Ndichiti, muri zvirema; kumutii zvirema 
Kutomukudzai zvakare. 


Simudzai maziso mudenga mutarise 

Hope yaNyatene iri mumakore. 

Munotarisa asi hamuoni chinhu. 

Mwoyo iri kudeketera kuda kuzivt 

Gore rino tinopona here nzara? 

Nhamo ikauya tinoendepi? 

Ipi kwamunoziva, mapofu asina maziso? 
Chenyu ndechipiko, varombo vasina fuko ?®° 


80. mbatya/nguwo/chokupfeka 

Mangwana izuva raNyatene, 
Munoriziva masvika kwariri. 
Vakuru vakatinyepera 
Vakati, ‘Vanhu vanorayirwa: 
| Gore harizi pakaza rimwe.’®1 
| Tose tiri vafambi panyika, 

| Tinotevera gwanzi idzva 

| Risina muenzaniso 

| Unobva shure 

Kune vakatanga. 


Isu mapofu evafambi, 

Mapofu ngatifambe, 
Negatifambe nekuzvirereka 
Murima riti mberi kwatinoenda, 
Rima riri shure kwatakabva, 
Mwari chete ndiye ruvheneko.’ 


81. Gore haribvi pakabva rimwe/Gore hariuya pakambouya rimwe — makore haafanane 

Solomon Mutswaire 


Madetembedzo edzinza 
rovokwaChiweshe 


Nyamhangambiri, Chihweshure, mwana waNyashanu, 
Chirombowe, Mhukahuru, Mhondoro Huru, 
Mhanduwe, Shava Mtenhesanwa, chizvarwo chevhu! 
Ndiweka wakaburuka zasi kwaNyashanu, 
Pasichigare, Mavhunga, Mwendamberi, ` 

Navaviri vanin’ina vako: 

Hwata, naGutsa; 

Tinokuuchira, tinokupembedza, 

Tichiti: 


Nyamhangambiri, Chiweshe Mtenhesanwa! 
Murwi namapanga maviri, parakanga 

Raa gombemukomberi remhanda mapfumo. 
Ndiwe woga mudyi wenhaka, Shava, 

Nhaka yavamambo, vatongi venyika yeHarare; 
Ndiwe chiradza, mwana waNyashanu, 
Muzukuru waMbiru, Shava Mseyamwa, 
Muriritiri wemhuri yokwaNyashanu, 
Kunzvimbo dzemaDzimbahwe, 

Kunyika yechizvarwo chako. 

Ndiweka, Changamire wakati zviye 

Wabva mugota, nyika yose ikazara 

Nembeu yako, ndokuve rushishe, 

Nyika yeHarare ichiri yako, Mtenhesanwa. 
Iwe Mavhunga, unove ndiwe dutu 
Rakavhunga miti yeruwa rwokwaSeke 
Nomweya womupamhezera une hasha, 

Seke akasara ashama asisina nerwomuromo, 
Nyika yangove gan’a rine mirove yemyura; 
Miti nouswa zvikarova pagwara 

Rakafamba makovero ehondo dzako, 
Ndiweka wakakonzera Nyamweda 

Anoera Moyo Zuruvi, 

NaSeke, vapete mikunda kwauri: 

Ndiwe Nyamuvhimwa, Mupamombe, Chidavarume! 

Changamire! Iwe uri pfumo guru, 

Rakati rabatana nerokwaRusanga, 

Mambo chinembiri wenyika yeShawasha, 

Rusanga akanzwa seawirwa 

Nomutoro mukuru wepfumo guru. 

Ndiweka wakadya mombe dzaRusanga 

j Ukamusiya-arova gasho achiti rashu, 

| Ropa rake raparadzwa newe, Mtenhesanwa, 
Nemhuri yake yose yazangazika, 

| Yangove sembudzi dzerimuka dzisina mufudzi. 
Honaka! Ndiweka mucheri wemhangura 
KuDzivarisekwa pedyo nokuChaswe, 
Uko kwaichigara Rusanga Mushawasha, 
Anoera Soko Mrehwa. 


| Changamire, Chirombowe, Shava Mtenhesanwa! 
Ndiwe wakati, ramuka pfumo raMatema, 
Mupikisi wesimba rako, Chiweshe, 
Ukamuparadza nemitemo yake yose, 
Nemidzimu inoera yenyika yake. 
Wakaripfukudzira iro pfumo raMatema 
| Rikabva rarota rikasazomukazve. 
| Uri mbada ina mavara anonyengedza 
| Isooneka painoverera mudondo. - 
f Uri pfumo rakabva kwaNyashanu 
| KumaDzimbahwe, kuguta raMunhumutapa, muMbire. 


Changamire, Chirombowe, Chiweshe! 
Iwe uri pfumo rakadya vokwaMbari, 
Mambo weruwa rweHarare kuna Tategura, 
Pakakomo keHarare pachigerwe naZharare. 
Ndiweka wakadya mombe dzake 

| Ukamusiya arova gasho atambarara, 

| Mombe dzake raa gorondondo raa goredema, 
Dunhu rake woritonga iwe, Mtenhesanwa, 

| Makovero ake aita rurasademo 

| Dakara kutukomo tweTsikwi, 

| KuDombomubvumbi, kuna Gwihwi, 

Kumuti waPande waidonha madyo 

Vana venyika vari mboyamboya pasi, 

Iwe uri bandadzi, nhungamiri yavanhu. 


ae Pa 

Ndiwe woga, Shava Mtenhesanwa, 

Shumba yakadzvova vakanzwa veGomba 
Vaigara mumasango eGuni 

Munyika yegova yaZumba, 

Hapoka! Akati Zumba anzwa uchidzvova, 
Ndiye pasi tiba, avhungwa neziya. 

Tarisaka, Chiweshe! Wakazoti wotuma hondo, 
Katambarare, anova ndiye azonzi Goredema, 
NaGutsa, benzi romunhu azonzi Hwata, 
Vakabva kuhoka raa gorondondo raa goredema, 
Zvipfuwo zvoririmiswa mukati mehuruva. 
Honakazve! Ndiwe muparadzi waZumba, 
Mambo weGomba, munyika yegova; 

Mombe dzake wakadya dzikarova, 

Ukava ndiwe mudyinhaka yeGomba. 


Muvhu reshava, munyika yebvuti, 
Mumipata yemakomo echindunduma, 
Mumateve maifudzirwa mombe dzako, 
Anopupura nhoroondo dzounyanzwi hwako. 
Harahwa nechembere nenherera, 

Vanodya mudura rako risingapere, 
Vanopona nokurungurura kwauri 
Semazinyana eshiri ane nzara. 


Nyamhangambiri, Chiweshe, Mtenhesanwa! 

Nyika yavaMbire yakanga yazangazika 

Nepfumo rezasi ravatorwa, raChingururu. 

Asi ndiwe murwi namakovero ayo 

Akanga akomba mhuri yeMazowe, paGwiranenzara, 
Ndiweka muvhumbamiri wayo 

Mumakomo eManangate naMushande. 


Nyamhangambiri, Chiweshe, Mtenhesanwa! 
Ndiweka muparadzi wePfumojena, 

PaChimurenga, paChindunduma. 

Chokwadi, wakavaita bararamhanya, 

Padunhu repaChomkoreka pagomo reMbeve; 
Napachikaniso pagomo guru rehondo reChivi, 
Makomo eChimurenga muMazowe; 

Napagomo remvura rinonzi Shaarunzwi, 

Apo parere Dzishe Mazuru Hwata, 

PaChikaniso, muGomba, mudunhu regombwa. 
Newewo, Shava, wakambotsvuka ropa ukadududza, 
Dzangove njirikidzwa dzemhanda mapfumo, 
Nemadheremete achidandaura mumapako omuShaarunzwi. 

Deanne eee 


Honaka! Wakavaita rukatakata nedeve 
Ukadzidzinga mhandu dakara kuTsikwi, 
Kumapani anoyerera Gwihwi naTategura, 
Dakara kumaperere eguta reHarare, 

Uri pasi petsoka dzavo, Nyamhangambiri, 
Nehanda Nyakasikana, Mudzimu unoera, 
Mwanasikana waMhutsa, achikupa mazano, 
Ukava ndiwe mudyi wepfuma itsva 

Yakanga yauya navainzi ‘havana mabvi’ 
NaMufemberi Chaminuka mwana waMuzaruri. 
Honaka! Ndiyo pfuma yakazokudzipa, 
Nokukukandisa mapfumo pasi, Mtenhesanwa, 
Nomusikanzwa wavarwi vako. 

Mbiri yako yakare inokunda kukundwa 
Kwako kwanhasi. Tinoti: Uri murume! 

Kana napaugere vanokuziva, uri murume. 
Kana napaunofamba vanokunzwa, uri murume. 
Zvino wakanganwiwa, Mambo, wafukatirwa; 
Umambo hwako nembiri yako zvakutiza. 
Somumvuri unotiza chiedza kwoyedza, 
Zvinodaro nokuparara kwembiri yako yakare. 


Nyamhangambiri, Chiweshe, Mtehhesanwa! 
Tinokuuchira, tinokupemhedza 
Tichiti: 


Uri Chirombo, uri Denga, Mwana waNyashanu, 
Varidzi vepasi, chizvarwo cheMbire! 

Ridzai mhere 


Chemai, ridzai mhere mukuwe zvikuru, 

Imi makomo mugere Mazowemudhara: 
Mumatongo amadzishe amambo mukuru, 
Munyika yavaidisa zvikuru kugara. 

Kwaive nemisha yavo nemhiri yaSangwe, 
Mapondera achigere novokwaChidamba, 
Uyo wazoita kuti vachena varangwe 
Nepfumo rehondo dzake kutongwa aramba. 


Nhasi kwauri Mushande newe Manangate, 
Makatarisa matongo ovokwaChipadzi, 
Kwarindira meso enyoka asingavate! 
Hamuchazofa makanzwa izwi romukadzi 
Anokototsa vareri vevana kumunda; 
Hamuchazofa makanzwa tsoka dzomuvhimi 
Anofamba achiridza mheterwa akunda, 
Zuva rodoka voenda kumusha varimi. 


Makomo amadzibaba munyika yehova, 
Haana ruenzaniso noruyevo rwawo, 
Munoyerera Mazowe munyika yegova, 
Munyika inenge bindu nokugara kwayo; 
Madzinoswera usanza shiri dzichiruka, 
Munotsva sora rinonzi remashiripiti, 
Inoti kuva kwairi napam’nhuruka, 
Inopfumvura ruvara rwemandorokwati. 


Apo pamupata weMbeve naMsekure, 
Inyika ine mimvuri richipenya zuva — 
Inyika yematonhodzwa pari pamadziya — 
Inyika yamakomo nyamba iri yegova; 
Muvhu regova mudunhu risingazoziya, 
Munyika yemakomo nyamba iri yemvura, 
Zuva richivheneka asi kotonhorera, 
Yavaigara veShava mugomba raZumba. 

Munyika yavaivhima musango reguni; 

i Mukuwasha akafamba pakutsva kwesora, 
Mhosva yokusavhima matapi aipara. 
Mudunhu riya redziwo raGutsa naZumba, 
Maakaroveswa gasho Zumba akapora; 

{ Madzakapurutswa mombe Gutsa adzikumba, 

i Dzonanga mafuramhembwe nguva dzousiku. 


Chemai, ridzai mhere marudzi okwedu, 

Nhasi kwamava ndokupi nokwamaive? 

Nziyo novokwaChidamba dzamaichiimba, 
Narinhi narinhi dzarova hadzichazove. 
Mwema wematsva maruva nenziyo dzehova, 
Nokuimba kwetsutsunhwa kwengoni nomutsa, 
Zuva rodoka pasisina nyuchi muruva: 

Narinhi narinhi hazvina achazozvimutsa. 


na 


Ridzai mipururu 


Hungu, matongo amambo nenziyo dzomutsa 
Dzamaichiimba kare novokwaChidamba, 
Nokuimba kwetsutsunhwa kwengoni nomutsa, 
Hazvichazove zvarova narinhi narinhi. 

Asi farai, ridzai chikuwe marudzi, 

Nokuti kare kwapfuura kwauya kutsva. 

Rima rokutsvanzvadzira kwavanhu vakare, 
Zvose zvapera modziidza upenyu hutsva. 


Tarisa, iwe Makope kwawava Chaona, 

Nemi Negomo naHwata muri maChiweshe, 
Dzichadzoka mhuri dzenyu dzapera tsaona, 
Dzichazogara Mazowe dzakati tekeshe; 
Dzichawanda mhuri dzenyu semhashu dzebani, 
Misha ichazotibuka nevana venyika, 
Vachaparara nenyika vozadza mapani, 
Mwenje woruzivo rutsva uchatonga nyika. 


Vachavaka mumatongo avo misha mitsva, 
Mumakuta evatorwa vaparadziropa; 
Vachaimba dzizere rufaro nziyo itsva, 
Ruwadzano, noutsvene nyika zvicharera, 
Nemisodzi pasisina yavo vanochema, 
Nokushaya, nokutya zvichazenge zvapera; 
Kana naivo vachena pamwe navatema, 
Pamwe chete vachagara, netsinu dzapera. 


Farai, purudzai marudzi okwedu! 

Rima richazoparara kwoyedzera patsva; 
Vachadzokera kuGomba vechizvarwo chedu; 
Makomo achashongedzwa nepfumvudza itsva; 
Tsutsunhwa ichazove nomuririro mutsva, 
Nemi mozadzwa noworuzivo mweya mutsva; 
Kuchazove norufaro kukudza mbirimi; 
Kudzvinyirirwa kwapera shungu dzisisipo. 

Mhondoro huru dzeZimbabwe 


Dzinodzvova, dzinorira mhondorodzimu, 
Hapana asodziziva nehasha dzadzo, 
Mhondoro huru dzinotunhidzwa muZimbabwe, 
Ndiye Biri naGanyire, Musikavanhu naKashinda: 
Majukwa edi omuZimbabwe; 

Ndiye Chingoo naDzivaguru: 

Vanaisimvura vechinyakare; 

Ndiye Murenga Sororenzou, 

Mhondoro huru, jukwa rehondo: 

Ndiwo majukwa anotunhidzwa neMbire yose, 
Asi ungwaru noufemberi hwomuZimbabwe, 
NdohwaChaminuka mwana waRwizi weChitungwiza ; 
Zvino Nehanda Nyakasikana, 

Ndiro bandadzi, ndiye chibyuwo 
Chemadzimai omuZimbabwe. 

Makangodaro navamwe venyv, 

Hapana mhandu dzingaparadze 
Mukurumbira womweya wenyu. 

Mazita enyu ari mumabwe, 

Ari muhova, ari mumiti, 

Haangazive chinonzi pfiro; 

Kunyange zvazvo imi makafa, 

Denga nepasi zvinosangana; 

Kana vapenyu navashakabvu, 

Vanotaura nesimba renyu. 

Dzingaimbiwe dzaChingururu, 

Dzingaimbiwe nedzaSisiri, 

Kana nedzimwe dzemadzimambo, 

Asi hapana dzinofanana 

NedzeMhondoro idzi dzeMbire. 

Kuna vatorwa, dzinovhundutsa, 

Kuvana vevhu, dzinovandutsa. 

Dzinodzvova, dzinorira mhondorodzimu 
DzomuZimbabwe — majukwa eMbire. 

Mukurumbira wokufira nyika 


Machinda! Nhasi nedambudziko maputirwa 
Hatingazive naizvozvo zvomopomerwa; 
Kunyange dzokunze musodzinzwa hurukuro 
Asi pasi nokudenga zvine chipupuro, 
Naizvozvo zvamakadyara 

Mumwoyo yavakasara. 


O! Machinda enyika, varidzi vepasi! 
Ngarinyangadike bute rokusuwa nhasi; 
Mumwoyo muzvishongedze ruvimbo ruzere. 
Kunyange kuchinge rima kunze kwatigere, 
Hapana kazevezeve 

Nezvenyu kasingareve. 


Kunyange muchidzinganiswa navavirimi, 
Asi makakomberedzwa nezhinji mbirimi, 
Nokuironga hondo huru dzingakwanise, | 
Mhandu, imwe neimwe, dzingairwise, 
Ropa radzo dzoparadza, 

Navavengi, dzopikidza. 


Kunyange mave somuviri wabvutwa m’soro, 
Asi uchazoipfeka ndaza ine ndoro. 
Kunyange kuchinge kuwa kusina kumuka, 
Asi kufira idi hakusi kufumuka. 
Makarudyara rutsungo, 

Rwuri kukura senhungo. 


Ndiyoyi iya mbeu iya yamakadyara 

Tri kukura kunze kuno kwayakasara; 
Ndiwo murove nyika yose uri kusumba, 
Usingazare chirongo cheGonakudzingwa; 
Wovarondedza munjodzi, 

Uchavapinza mungozi. 


Kunyange vari paHwahwa isu tovashaya, 
NeveNyadzonia neChimoio vakavauraya, 
Asi varume havano makumi zvihuru, 
Zvavakamirira kunzwa mhosva yavo huru, 
Nokuziva chikonzero, 

Chisinai matongero. 

Kunyange Gonakudzingwa yenge chifumuko, 
Asi ichave nzvimbo yorukuru rumuko; 
Pachanyorwa egoridhe mazita evanevanji, 
Achazopenya kupembedza mbirimi zhinji, 
Dzicharara norukudzo, 

Pamakuva emagamba. 

Patuuyu tusere 


4 


Imo munyika ino yatigere, 
Hamunawo here kana sipiti 
Rine mvura inorapa varwere, 
Yatinganwe isu tiri dititi, 
Yavakanwa ivo vechinyakare, 
Padziva iro remashiripiti 
Rakakombwa noTuuyu Tusere? 


Hunguka, riripo tsime kuDande, 
Rine mvura chena isingapere, 
Rakanwa Mutota achigere Tande, * 
Kumatongo okwaGatsi Rusere, 
Uko Dzimbahwe raMambo Mutota, 
Rinotifungisa Musikarudzi. 


Hamunawo here wemadzibaba 
Mweya ungasimutse sorukodzi 
Kwete, kunge sehowa hwakadada, 
Wakayarutsa vakare munjodzi? 
Hunguka, uripo mweya unoti: 
Zivai zvamuri nokwamakabva, 
Yeukai zveTuuyu Tusere. 


Naiwo mweya wangu ngaushaye 
Rudekaro kana usingafungi 
RaMambo Mutota Guta reFura. 
Hapangave rumuko rwomutongi 
Kana pasina vanonofukura 
Patsime raMutota riri Fura 
Rakakombwa noTuuyu Tusere. 


Zvechokwadi, ndakamira pashongwe 
YeGomo Fura kuMavhuradonha, 
Ndikaona tsambwa ndiri chinhambwe: 
Hapasisina tsime, kana guta; 
Zvangove sedongo zvaro rirere 
Ramirira vavaki, vavandutsi 

Veguta’ri paTuuyu Tusere. 


*Tande, ndozvimwechetezvo neDande. 

Mauto ehondo 


Mauto ehondo, endai kundorwa 
Nemhandu dzevanhu dzauya munyika, 
Mhuri yeZimbabwe, mose sunganai 
Sejecha regungwa, pamwe unganai. 


Yambukai nzwizi, pindai mapinga; 
Paradzai mhandu imi dzinovinga 
Kuti dziparadze rusungano rwedu 
Pasi pomureza wenyika’yi yedu. 


Vavengi vakamboitengesa nyika 
Vachinyeba kuti ndivo vene vayo. 

Nhasi ndizvo ndizvo, vanhu vane shungu 
Vave kutengesa nyika kuvaRungu. 


Chenjerai vanhu vanotsvaga mbiri 

Yokuzvipundutsa noujarijari, 
Nokuchiva simba, votengesa nyika; 

Vanoruwadzano navarozvinyika. 


Toraika zvombo muende kundorwa; 
Pakatai pfuti murwise vatorwa. 
Zvorusununguko hatingataure 
Tikasataura nezvechimurenga. 


Pasi pomureza weZimbabwe yedu, 
Batai ruvimbo rwuri mberi kwedu. 
Tarisai zuva rorusungunuko 

Heri, rotobuda kupa ruvanduko. 


Nepfungwa nesimba, tichakunda mhandu, 
Kunyange nganunu nemabhombu avo, 
Hazvingaparadze simba ratinaro 
Ratakarongedza zvikuru kudaro. 


Misi hairambe iri yechirimo; 
Asi shure kwacho kotevera ndimo; 


Nemvura yonaya pasi potonhodzwa, 
a Nemichero yowa, nyika yozorodzwa. 

ipfungwai, nhai, isoona kuti 
Kare haangagare ari sakare? 
Pfungwa yakadaro ipfungwa yebenzi 
Risoona kupfumvura kwemagwenzi. 


Ungarambe sei kusvika kwezhizha 
Uchiona nyenganyenga mumashizha? 
Ungamise kunaya kwemvura here, 
Nokuramba kunzwa kutinhira kwayo? 


Misai nduramo, rwisai kuipa, 
Paradzai pfungwa dzinotonga nyika 
Sokunge kugochera nyama pautsi, 
Dzinopa mirau inosvina ropa. 


Navadzvinyiriri mirisai navo, 
Vanozvidza kusanduka mberi kwavo; 
Vanopa mabasa asina chituso, 
Vanokugovera kunenge kunyima. 


Umambo hwenhema husina nduramo, 
Haungararame — magumo inhamo. 
Kutevera nhema, kutevera pfiro, 
Kuramba chokwadi, kuramba rugare. 


Mauto ehondo, chiendai murwe 
Tigomisa umambo husingashorwe. 
Mhuri yeZimbabwe, sanganai mose, 
Sejecha regungwa, unganai mose. 

Ree, Ai. 


Diramhamba renyika yangu 


Ndinozvipira diramhamba renyika yangu, 
Kuishandira, nokuikudza pane zvose; 
Noruzivo ndoipira muupenyu hwangu, 
Nokuifungira zvinoipundutsa chose. 


Ndichakurwira mungozi nokukudzivirira 
Mberi kwemhandu iwe dzinoda kukukuvadza, 
Ndino rutsungo rwakazara nokushirira, 
Napane ngozi iwe dzinoda kukuparadza. 


Mwenje wako wakanaka ndichautevera, 
Nzira tsvene kuratidza nduramo izere; 
Norunako uchagutsa vanokuterera, 
Naiwo mapudzi orudo kwauri tigere. 


Zvirokwazvo, Mwari ropafadza nyika yedu, 
Navatungamiri vedu vazadze nesimba; 
Noungwaru uvazadzise vanhu vokwedu, 
Vagozvipira renyika yedu diramhamba. 

Mubakwa rangu 


Ndichitarisa mubakwa rangu 
Navakarinda rizere, 
Navakatanga pamberi pangu, 
Ndinomutsa varere. 


Hungu, varere vakanyarara, 
Asi nesu vagere. 

Hwavo upenyu hwakaparara, 
Nyamba pfungwa dzigere. 


Ungwaru hwavo hwemhuka dzose, 
Namasikirwo ezvinhu, 
Namaumbano emweya yose, 
Namagariro avanhu; 


Naidzo nziyo dzavanoimba, 
Noungwaru, hwemarenje, 

Naihwo hwegombero rakatikomba; 
Zvakanyarara somwenje. 


Zuva’ri dzvene pakati pedu, 
Rinopfuudza mbirimi; 

Asi dzigere mukati medu, 
Toguta hwadzo urimi. 


Kwatiri tose, ava varere, 
Tusipiti twusingapwe; 
Inyanzvi dzedu isu tigere, 
Dzinotaura dziri muhope. 


Ndochinaniso pasi chikuru 
Chomuviri murovi, 

Asiwo pfungwa dzavanhu buru, 
Narinhi hadzingarovi. 

Ndinotya 


Ndinotya kureva idi 
Pamberi pevano ujarijari; 
Nokuti vano ujarijari, 
Kubudirira kwavo kukuru 
Pane kwevarevi idi. 


Ndinotya kudziidza, 
Kuva iye muzivi; 

Nokuti mukuziva 
Munozvara dambudziko, 
Nedambudziko, rufu. 


Ndinotya kuva mugovi 

Pamberi pevane makaro; 
Nokutika vane makaro 

Vanenge varombo vane chidyavhu 
Chino udyiro. 


Ndinotya kuva mutendi 
Pamberi pevahedheni: 

Nokuti kuva mutendi, 
Kufamba muruswaswaira 
Vamwe vari mugumbukumbu. 


Ndinotya kuita tsiye nyoro 
Pamarudzi ano utsinye; 
Nokuti kuva munyoro, 
Kutorerwa hunevanji 
Pamusoro, nhaka yangu. 


Ndinotya kuva murombo 
Pamberi pevakapfuma: 
Nokuti kuva murombo 
Kuva chiseko chenyika 
Nokuitwa chokumarara. 


Ndinotya kuva murukisheni, 
Nokugara mugeto; 

Nokuti kugara mugeto 
Kugara muhanambwa, 
Muzvirwere, nokufa. 

Ndinotya kuva mutsvene 
Pamberi pevanyeperikutenda ; 
Nokuti kuva nyakunatsa 
Pakati pevane tsinye, 
Kuzviita nyakubayiwa. 


Ndinotya kurukutika 
Pakati pevane simba; 
Nokuti kurukutika 
Kunozvara uranda, 
Nouranda, kudzvinyirirwa. 


Ndinotya kukundikana 
Ujarijari hwevakachenjera ; 
Nokuti kukundikana 
Kunonditorera mbiri, 
Netariro yezvemberi. 


Ndinotya kuva mushandi 
Wemabasa evatorwa; 
Nokuti kuva mushandi, 
Unojobheswa zvakaipa, 
Chawafiracho, hapana. 


Ndinotya rusununguko 
Runopiwa rwuri gasva; 
Nokuti rusunguko rwakadai, 
Igasva rinosvota, 
Hubhanditi mujeri. 


Ndinotya ’zvo zvandareva, 
Asi handitye zvandiri; 
Nokuti izvo zvandiri, 
Ndiwo masikirwo angu, 
Ndiri’ye tenzi pachangu. 

Mvura yedenga 


Ndinobva munzizi namadandadziva, 
Namakungwa ose, imi musoziva. 
Ndinoatonhodza maruva ebundo, 
Nokupfunha-pfunha ndiri muruundo. 
Ndinokwikwinhisa vafudzi vemombe, 
Navarimi ndovaita semarombe. 

Neshiri dzedenga ndopinza usanza, 
Ndichibva mumvura zhinji yomunyanza. 


Ndinoitotesa nyika yakaoma, 
Nouswa hwesango hunenge hwaoma; 
Namashizha akaunauna ose, 
Anogondwa ini, nezvikara zvose. 
Ndinoripfidiga rinopisa zuva 

Kuti risapise matete maruva; 
Ndorova mashizha agorakatika, 

Pasi ndoyerera ndogotsakatika. 


Ndinoyangaruka ndichidhiriridza, 

Kana ndashatirwa mheni ndoburitsa, 
Vanhu nadzo mhuka, zvose ndovhundutsa, 
Navana varere, ini ndovamutsa. 

Nawo maungira, makomo ndozadza, 
Namasango ose, ini ndodiridza; 

Nehova dzozara, ini ndoparara, 

Mvura yoyerera, neniwo ndorara. 


Kwose kune nyika ndinopoterera, 
Nairo zenderi ndinotenderera 
Ndakagara zvangu ndiri pabapiro 
Regore redenga, ndiri patariro. 
Kunyange vazhinji vachizeza ini, 
Asi ndinoriritira vose ndini, 
Upenyu zvowana zvose nokwandiri, 
Zvinorinzwa simba neniwo randiri. 


Pfumvudza yemiti, ruswiswi rwouswa, 
Napanguva yazvo, neni zvokuriswa; 
Mwoyo yezvisikwa, neni yorerutswa, 
Avo vanonditya, neni voferutswa. 
Nyika ichazvarwa ichatongovepo, 
Pasi riri dope, ini ndaivepo. 

Hapana kuvepo chisikwa chipenyu 
Chisina kumutswa neni muupenyu. 


Ndiparadze ini, nyika waparadza, 
Nehova dzemvura, nadzo waparadza; 
Nemiti yesango, nemhuka navanhu, 
Zvose zvinopona, zvine hwangu unhu. 
Ndiri musimboti — hwaro hwapo pasi, 
Ndinoitonhodza nyika iri zasi 
Ndichibva munzizi namadandadziva, 
Namakungwa ose, imi musoziva. 

J C Kumbirai 


Mhururu yeZimbabwe 


Tenderekwedzi enda nenhamo. 
Gweekwee mwedzi wazogara, 
Wazogara rave jenaguru 
Jenaguru rachenesa nyika, 
Chinyakare zvino chasunama, 
Nemadziva ave mazambuko 
Mazambuko achiva madziva, 
Chinzwa heyo yokumaka nyika, 
Handira zvino yodzvova-dzvova 
Zita rayo ndiZimbabwe. 


Ngwe ngwe ngwe ngwee hoko kwasutsa 
Nemapudzi ati warakata; 

Nenyeredzi dzati nyere nyere 

Hope yadzo yati bhanan’ana; 
Mburetete dzonyemwerera, 
Nyemwerere Nyemwerere, 

Sununguko yofararira 

Farararara yatekeshera, 

Yerererere yoyerera 

Nenyika yose yeZimbabwe. 


Kukurigo Jongwe rarira, 
Razobuda zvino zuva jena 

~ Zuva jena rorusununguko; 
Hero vhai! Rava panhongonya 
Harichafi zvino rakadoka. 
Mupwati mupwati mupwati pwee! 
Zimbabwe hona yopwatika 
Semaputi ari kuputika, 
Ichiseka ichigegedzera, 
Gegege gee nhasi ndofara. 


Nhamo dzose nhasi dzazogwamba, 
Dzazogwamba somuto wenyama. 
Vanhu vose vazofefeterwa, 
Fefefefe vazotonhorerwa 
Tonhorerwa norusununguko, 
Mbwirembwire nhasi tongobwira 
Tichibwira tichinwira mvura, 

Nyevenuru nyota yazopera, 
Kuri kare taitemuriswa 
Tichidyiswa nhoko dzezvironda, 


Chirungurira chaitisvota, 
Nomunhikwi uchititambudza, 
Kuri nhasi nhomba yazopera 
Nyama nhasi idzengawatsenga: 
Hatichafa takatetenera, 
Tetenéra tichimedza rute, 
Kumedzera mafuta enyika 
Aidyiwa takangoyeva, 
Sezvinonzi tiri mabvakure 

Tye tiri vana vamatongo. 


Munyikamo matakarutsirwa 
Nedzinyoka dzamatateguru, 
Matateguru eGuruuswa, 

Nyika yavo yapasichigare 
Kwavakasiya madzikuvhute; 
Zimbabwe ndiro redu Guruuswa, 
Muvhu redu matakaumbirwa 
NaKaguwe wokuMatonjeni. 
Azviudzwa iko kwakareko 
NaNyadenga Nyakudengadenga. 


Pururudzai muchipembera 
Zimbabwe nhasi yazodzoka. 
Pururururururu haiwa! 
Hehehehee vasikana imi! 
Zvativinga napaiko izvi? 
Hurotasu kwatiri kuita! 

Asi tiri kuvhumuka? 

Ko hinga takasvunura wani! 
Hinga wani hatina mamhepo! 
Nhai madzimudzangara here? 


Asi tabatwa nechidzimira! 
Vasikana ngatimbozvishunya. 
Haiwa handi kurotomoka 
Maenzanise nhasi wapfuka, 
Zvauya zvataisichemera 
Mhumi dziya nhasi dzazoenda, 
Rave zvino zhizva rorupenyu, 
Rave gova rinofure mombe, 
Vari mudekete dzumbunuku 
Nyadenga nhasi wazotishura. 

Maziriva aidzvanyirira 

Nhasi uno azokuduburwa; 
Zvimindya zvasiti warakata, 
Hapana achada kuzvinonga; 
Nohunyewo waisitivava 
Sokuvava kwamasosowori; 
Nhasi uno wazopupurutswa ; 
Zimbabwe! Chichera kakomba, 
Ugopfira, upfire uchiti: 

“Ptwu'! Handichafi ndakazviita,. 
Zvokurara suo rakashama, 


Ndichipinza mhumi mumba mangu. 

Chapungu 


_ 


Chapungu shiri yomudzimu watateguru wangu 
Huya unditore uti neni togo kuuzuru, 

Ndizoona kwaigere yose midzimu yenyika; 

Huya uchirira zvishomashoma ndisakuvhunduke, 
Uti chete ‘kuwe kuwe’ uri pamusoro pangu. 


Ugonditi zvishomashoma nyamu, neni togo! 
Kuti ndione kunyika iko kwaunogara, 
Kunyika yavari vose madzitateguru edu, 
Ndicho chisuwo chikuru chandinopungairira, 
Kuti ndichione ndisati ndabva munyika ino. 


Ndigokurukurira vanhu vose vapasi pano, 
Vanodawo kuziva magariro enyu ikoko. 
Kana wanditora undiratidze mhondoro dzose, 
Nemidzimt yose yose notusamurisa twose; 
Utange naTovera mhondoro huru pana dzose, 


Mutanga kugara, Dzivaguru Nyakudengadenga, 
Tovera mudzimu unoomberwa navose vose; 
Shoko mbereka, makwiramiti, asina chiramwa. 
Ugondirakidzazve mhondoro dzose dzamatenga, 
Kubva kuna Chaminuka kusvika kuna Nehanda; 


Kubva kuna Nehanda kusvika kune njuzu dzose. 
Kwabvezvi, wondiratidzazve vaera Mwoyo vose, 
VeMondizvo Bvumavaranda, vanokope chirimo, 
Vakati vakope muzhizha nyika inove ndove. 
Muzinda wen’ombe gorokotera chiri mudanga; 


Vari Urozvi nhandare, mafimbiri vomudondo. 
Mhurura munhanga mupata ukanzwika Vezha, 
VeDzimbabwe guru, vakaparara nendarikure, 
Varidzi venyika mizinda yepasi, Vachangamire 
Madzinza angu, akandisika ndikauya pasi. 


Ugonditorazve kumakovero eVhudzijena, 

VaMbire VaSvosve, vari Mapfukudza Chikwindingwi, 
Vane nyoka dzakandirutsa, ndiri zai regondo, 
Midzimu yamai, inondibereka kumusana; 
Ikadambura mbereko yandizarurira ngozi. 


40 


Ugondiratidzazve kuna Mhepo Chirimuhanzu, 
VeShumba yeMhazi, yaJinda Mutasa mhuka huru; 
Mhondi inopondera pasina gwenzi, vazverungu, 
Vane midzimu yakapa baba vangu chimhandara, 
Madzimbuya vakandipa mai, vakandibvutira. 


Zvino wozondiratidza veNzou yaUnendoro, 
Vane mhandara yakandipa baba vakamubvuta, 
Wozondirakidza yose, midzumu yenyika ino, 
Ndigodetemba ndiripo ndichiteterera vanhu, 
Vari kuchema navo vachiti, ‘matikanganwasu?’ 


Munorega vana vachingotuhwina mumisodzi! 
Chavakapara chii chisinai ruregerero? 
Vhumbatirai vana venyu sehuku pamazai, 
Makondo awandisa anovabvutira rupenyu, 
Rupenyu rwavo rukaenda norwenyu rwaendawo. 


Kana ari mapira mungatoakanganwa zvenyu, 
Kana nemitupo ingarove mukange mashavi. 
Zvaita sei mhondoro kutyira zvidembo kure? 
Vhumbatirai vana venyu sehuku pamazai, 
Varege kubvutirwa chavakabata mumaoko. 

Majuru 


Ndinoshamiswa kwazvo nebasa ramajuru, 
Twunhu twudukuduku kwazvo mukutarisa, t 
Twunotoonekwa waita zvokukotama 

Nokuti twunhu twusina nematuro ose. 

Asi chitarisaka mukurird wechuru! 

Hona kusvinyangwa-svinyagwa kwevhu rechuru 
Tarisa kutsvenengerwa kwacho nomuvuzo! 
Nokukurungirwa kwachozve nehurungudo! 


Twunovaka sei chinhu chikuru kudai? 
Ivhu twunotorepi? Mvura inobva kupi? 
Twunowana kupi mapadza okucheresa? 
Iwe munhu ukanzi chivake samajuru 
Ungatore mazuva mangani uchivaka? 
Rinobvepi simba rakadai ramajuru? 
Rinobva mukushandira pamwe kunoitwa 
Kwatinoyeva tose patinoona zyuru. 


Tarisa uone kana oshanda majuru, 

Juru rose rinomhanya rakaruma kavhu. 
Harimire, haridzoki risati ratura, 

Haurioni richizorora, richigara, 
Haapingidzanezve pakupesana kwawo, 

Juru roga roga rinoziva basa raro, 

Mamwe ndowokututa, mamwe ndowokuvaka, 
Kushanda pamwe kunozvara chinhu chikuru. 
Mushandiro wamajuru wakavaka churu, 
Mushandiro wedu pamwe uchavaka Zimbabwe. 

Tenderekwedzi 


Tenderekwedzi hoyo mwedzi watizve tendere, 
Chionaka zvino wave muruchenje rutete, 
Waita zibandi rimwe chete wave njedzana, 
Kunge zihumbwa raVaNehanda Nyakasikana. 


Chiona kusvetuka kwava kuita vapwere 
Vanoimba vachipemberera mwedzi wagara, 
Tenderekwedziwe huya nomusikana wangu, 
Tenderekwedziwe huya nomukomana wangu. 


Tenderekwedzi tivigire mabhurukwa matsva, 
Vanovimbirira mwedzi wakatakura zvitsva 
Samai vakatakura nhengu ine chibahwe, 
Panguva inosutsa zvitsva zveminda muzhizha. 


Notusinawo mazino yave hwakumukwaku. 
‘Tendeyekwejiwe hiya noukomana yangu’ 

‘Tendeyekwejiwe hiya nomuchikana yangu’ 
‘Tendeyekwejiwe hiya itizhe nejiha yangu.’ 


Navakuru vose vanofara kuti wagara 
Kusiya varoyi voga namazipere avo, 
Vanopoteredza misha kana mwedzi usiko, 
Nokuti uipi hwavo undodana nerima 


Vakazvitakura vanoti n’anga yazouya, 

Voudzwa mazuva achabuda zviri mavari; 
Mwedzi ndiye munongedzi wokuponwa kwavana, 
Ndiyezve muzivisi wenguva yavanoumbwa. 


Vebasawo vanomhanyirira kugara kwake, 
Nokuti Mwedzi ndiye anovahworesa mari. 
Nebasa ratinoita ndiye anoritema. 

Anoti zvino chirimai, zvino chikohwai. 


Mazita oMwedzi hakuzi kuwanda, 
Munhu mumwechete ane mazita ose aya. 
Akauya tichidyara mbeu tomuti, “Ndira’ 
Panokara vakadzi tinomuti ‘Kukadzi’. 

Panokara varume tinomuti ‘Kurume’, 
Patinovabvurwa nechando, tomuti ‘Chivabvu’ 
Mhepo ikativhuvhuta, tomuti ‘Nyamavhuvhv’. 
Munhu, ane mazita ane gumi nemaviri. 


Paanoti ngatitange patsva tomuti, ‘Gore’. 

Gore ndiye Mwedzi wakareyo; Mwedzi ndiGore. 
Mwedzi akarova nechinonzi gore charova 
Nokuti munhu mumwe, ana mazita mazhinji. 


Mwedzi ndiye mutongi wezvinhu zvose zvenyika, 
Nokuturuka kwemvura kunotongwa nomwedzi, 
Kana namakungwa ose anotongwa nomwedzi, 
Kusikwa nokufa kwedu kunotongwa nomwedzi. 


Kudana nokuroorana kunotongwa naye. 
Kana wave jenaguru, wave zigurungudo, 

Pasi pose poti ngwe kunge masikati, 
Tsvimborume dzose dzoyedzerwa kuvasikana. 


Ndiyozve nguva inorwara vasikana nhema, 
Vachiti ave masikati vokuya matenhe, 
Kuti vanyatsorongedzera kutiza mukumbo, 
Unotizwa nguva dzinochena mwedzi. 


Mwedziwe kunyangova uchifa uchimukazve, 
Paunombofa unotisiira unherera. 
Chinonyaradza mwoyo yavanhu, kuziva kuti, 
Rusere unofa neChiposhi uchimukazve. 

Vhuvhuta, Nyamavhuvhu, vhuvhuta 


Nyamavhuvhu, huya nomutsvairo wako, 

Uzotsvaira nhandare yose yeZimbabwe, 

VaNehanda vawane zvavo matsikiro, — 
Varoyi vanyatsoonekwa tsoka dzavo, 

Nembavha tigonyatsorondedzera tsoka, 

Mhuka tigoona gwara kwarinoenda, 

Masvosve agonyora zita raNyadenga, 

Nyoka tigodzitiza nokuona gwanza. 


Huya uvhuvhute, uzunze miti yose. 
Kurura zvimarokwe zvayo zvasakara, 
Bvisa majindadzi ose ayakapfeka, 
Upurure tsvina yose iri pamiti, 
Ugoigeza nemvura yebumharutsva, 
Kuti, kana Gunyana ava kuzouya, 
Akambimbishira zvipfeko zvake zvitsva, 
Kupfekedza miti kurege kuzonetsa. 


Tumbutsa pfumvudza tione dzvuketsvuke, 
Nyika igotsvukirira zvinokufadza, 

Ichinge gumbeze dzvuku reshavi guru 
Rakakwidibira pasi nezvisikwawo. 
Nyamavhuvhu vhuvhuta hosha dzichienda, 
Notupuka twosezve twunozvara hosha. 
Nyamavhuvhu vhuvhuta nhamo dzedu dzose, 
Upupurutse zviende zvibve munyika! 


Tivhuvhutirewo mhepo yorusemano, 

Tigofara naGunyana ari kuuya. 

Vhuvhuta hundi iri muurozvi hwedu, 
Hwugosara zvino wangove musvo chete, 
Unobikisa sadza roungwaru chete. 

Vhuvhuta, vhuvhuta, Nyamavhuvhu, vhuvhuta! 
Pepeta, pepeta! Nyamavhuvhu, pepeta! 
Kukura, kukura, Nyamavhuvhu, kukura! 

AA 


Vhuvhuta, vhuvhuta! Nyamavhuvhu, vhuvhuta, 
Zvinhu zvose zvakare kutungire zvitsva, 

Tigare munyika inorufaro rutsva! 

Vhuvhuta, vhuvhuta! Nyamavhuvhu, vhuvhuta, 
Kumere gwenzi rino rupenyu rutsva, 

Rupenyu rutsva rwezvikara norwavanhu, 
Rupenyu rutsva rwemiti nezvinanana! 
Vhuvhuta, vhuvhuta! Nyamavhuvhu, vhuvhuta! 

Gunyana 


Gunyana pfekedza miti nezvipfeko zvitsva, 
Yabvutirwa zvipfeko zvayo naNyamavhuvhu, 
Yachenuruka yabvuruvara yati bvuu! 

Yasara yangoti bunumunu yakashama 
Kumeso kwachenuruka kwave nechenazve. 
Huya upumhe rutsva, ruswiswi rugomera 
Pfumvudza igoita dungetunge pamiti. 


Hezvo wabvuma kuuyaka nhai mbereka? 
Napasi pati piriviri semhiripiri, 

Misasa nemitondo yarunda namarokwe, 
Marokwe anorukwa naDzivaguru woga, 
Anoita zvokutungira asingasonwi, 

Akati piriviri sokunge mhiripiri, 
Muchechetera usina napakatsveyama. 


Miti yomira yakatsamwirira somwenga, 
Yakatambanudza iwaya matsva, 
Ichinyara-nyara sezvinoitawo mwenga, 
Achinge amire ari mukati mesvitsa, 
Maziso ari pasi mwoyo uchidhidhima, 
Uri pagomo rinenge zigumbeze dzvuku, 
Rafugidzisa nyika naNyakudengadenga. 


Miti yose yapfumvutira yangove pfumvudza, 
Yave nohwema hunokwezva vanhu nenyuchi, 
Yazora mafuta echinu chaDzivaguru, 

Nyika yose yongonhuwira nokukachidza, 
Zvinoyevedza naiye Nyakudengadenga, 

Shiri dzonyara kumhara pane zvakadai, 
Dzotosuduruka kunge dzaona ngirozi. 


Nyoka dzokoromoka dzichidonhera pasi, 
Hadzichagoni kubatana nezvakadai, 
Mwedzi weGunyana unodadisa masango, 
Anodemwezeka somwenga ari pabonde, 
Ano runako runomedzesa vanhu mate, 
Anofema zvinokachidza mwoyo yavose, 
Ane chimiro chingachiviwe nengirozi. 

Kuuya kwepfumvudza kumuka kwezvipenyu, 
Nyenze yanga yarova, yoridza nyere dzayo, 
Panga pakafa pave kutungira rupenyu, 
Zvanga zvakazvichererera zvofukunyuka, 
Zvikuramuvhu zvose zvoburitsa nhongonya, 
Zvisikwa zvanga zvakafa zvomuka muguva, 
Shiri dzoruka matendére adzo mumiti. 


Dzototsvaga vanyamukuta nguva ichipo, 
Vanozochinga nokugamuchira manyana, 
Panguva yokuchechenywa kwawo mudendere, 
Achichechenywa achibva mudumbu rezai, 
Achibudawo kuzopemberera pfumvudza, 
Inopembererwa nezvisikwa zvose pasi, 
Marokwe aNyadenga anopfekedzwa miti. 


Gunyana ndiwo mwedzi wokunatira hwahwa, 
Usina nengora rinozogara mudondo, 

Nokuti jakwara rinenge rafararira, 

Huro dzichitsemuka dzichiimba ‘Chihora’, 
Mhuro nemhururu zvichinzwika mumipata, 
Mazvinogamwa namaungira amakomo, 
Achipembererawo runako rwepfumvudza. 


Vazukuru vachibvuta hari dzamapere, 
Vakuwasha vachibisa mapete muhari, 
Sabhuku achipiwa uroyi nomukombe, 
Vatakuri vachipoperera matakuro, 

Vana Tirimunhu ndokuzopiwa mugove, 
Wavanornwa vakazendamira pamatombo, 
Kunge madzishe ari padare rokutonga. 


Gunyana mwedzi wamavivi, wokubvukuta, 
Mwedzi wokugadzirira zvinobva Makore, 
Mwedzi wamariva, wourimbo, wougombe, 
Mwedzi wokutuhwina, wonhodo newenyimo 
Unopararira mombe dzose mumashanga, 
Dzichiti taunzirwa rufaro naGunyana, 
Mwedzi unofarirwa navana nechembere. 


Huya Gunyana upfekedzewo njere dzedu, 
Udzishongedze ugodzizorazve mafuta, 
Nepfumvudza ino hwema hwourozvi utsva, 
Tigonhuwirawo tigoteverwa navanhu, 
Vanoda kunhuwirwa nohwema hwoungwaru, 
Tigoyevedza Nyadenga nengirozi dzake. 

Dahwa 


Dahwa rinoti paramhara ravata, 
Paramhara rovata rotsimwaira, 
Hapana pasina rukukwe rwaro, 

Nira dzose dzinongova hukwe dzaro, 
Ware dzose dzinongova hukwe dzaro, 
Pose panomharika ihukwe dzaro. 


Rikangoti mhare roti tsimwa tsimwa, 
Royata zvaro sechitunha chakafa; 
Ungaundure manhenga ukaenda; 
Tro richirota zvarakadya zuro, 
Ungariite zvako mbiradzakondo, 
Ukarisiya richiridza ngonono, 


Ungarigoche ukasevesa sadza, 

Tro richirota zvarakadya zuro, 

Rine hope dziya dzinonzi chikandwa 
Akariroya akasitetereka, 
Anorowonora haachawanikwi, 
Zvanga zvichitoda iye nyakuroya 


Nyakuroya ndiye n’anga inodiwa, 
N’anga ingaroonorechi chikandwa, 
Chinopa hope dzisina masikati, 
Dzinokotsirisa siku nesikati, 
Dzinokotsirisa risati ramhara, 
Somunhu anofa asati ambofa. 


Nguva yose inguva yarinovata. 
Nguva yarinovata inguva yose, 
Harina nguva yarinombosvunura, 
Sezvinonzi rakasikirwa kuvata, 
Kuti kana rozokwira kuuzuru, 
Rigopiwa mubayiro wokuvata. 


Panotiza dzimwe rinenge rivete, 
Richiridza ngonono richirota, 
Ropepuka rangove roga musango, 
Risisazivezve kwaenda nedzimwe, 
Rave rimbirimbi sehwiza mugan’a. 


AQ 


Muvanhu pakarewo muna matahwa, 
Vanovata njere dzisati dzamhara, 
Vanotsimwaira panofunga vamwe, 
Vachirota zvavakaguta nezuro, 
Vachibirwa zvavanazvo mumaoko, 
Hope dzavo dzakangovakwidibira. 


Vanosara vakangoti pwashapwasha, 
Vamwe vadzvamuka vayambuka mhiri; 
Kuti vachivabata hazvichagoni, 
Kwaenda navamwe havachakuzivi, 
Vangove marimbirimbi kunge hwiza, 
Asati achaziva kwaenda dzimwe. 


Vave voga munyika yaTadzimirwa, 
Inongogarwa navakangodzimirwa, 
Vachingogara vari marimbirimbi, 
Nokumhara vachikotsira sedahwa, 
Vachibirwa zvavanazvo mumaoko, 
Vachisara vachingoridza ngonono. 

Chiva 


Chiva chinoruma masikati machena. 
Chiri pasi peziruva jena, 
Chinokukwezverera padyo pamazino 
Nohwema hunobva mumaruva. 


Unoona kutenderera kwaro ruva 
Rine runako runotosvora, 

Woti ndochienda ndichinonyatsoyeva 
Hanga woenda pamire ngozi. 


Paunokotama kuti ndochiridzura 
Wave kutozvidzurira rufu, 
Rwunokuvinga iwe wakayeva ruva, 
Uchibiwa wakangorivara. 


Chinokutema rutatu norutanhatu 
Usati wakanda ruva pasi, 

Powoti ndochikanda pasi ndichitiza, 
Chadyara kare mhodzi yorufu. 


Maitiro echiva ndizvowo navanhu. 
Vanove ruva pameso pako 

Wotevera hwema hwavo hunonhuwira, 
Wochechuka wakombwa nengozi. 


Muvachenjere vakaduka mumaruva, 
Vanoduka vakaruma ngozi, 
Vanorova imbwa vakaviga mupinyi, 
Zviva zvakawanda mumaruva. 


Zvinosumudza musoro wave chitunha 
Kuti usazvizive uipi, 


Zvinovanza kunhuhwa nohwema hweruva, 


Kuti zviwane makurumiro. 

Zuva 


Kunyiminya kwako zuva hakundishamisi, 
Chinondishamisa mwenje wako usingadzimi; 
Kudoka kwako hakuzi kudzima kwomwenje 
Kufuratira kuti vanhu vambokotsira. 


Wakabvepi moto wakatungidza mwenjeyu? 
Wakasikwa nomuti wakabva nyika ipi 
Unosika moto usina chinombodzima ? 
Moto usina rukuni usina netsotso! 


Igwenya rudzii rakatungidza mwenjeyu? 
VaNehanda vakauwana uchingovepo, 
Vakatama muno vachiusiya uripo, 
Nokwavariko vanouwonazve uripo. 


Isu takazvarwa tikauwana uripo, 
Tichatamazve muno tichisiya uripo, 
Vazukuru vedu vachauwana uripo. 
Kana votitevera vanosiya uripo. 


Vana vavana vavo vanouwanazve, 
Nevana vevana vevana vavo zvakare, 
Wakazvitungidza kana kuti mumwe? 
Mwenje rudzii unovheneka pasi pose? 


Mhepo inovhuvhuta haigoni kuudzima, 
Mvura inonaya haigoni kuudzima. 
Muromo wake chete iye mudzimu mukuru 
Ndiwo ungafuridze mwenjewo ukadzima. 

Mwedzi 


Mwedzi iwe uno runako runotikwezva mwoyo! 
Zvifudugure zvinyoronyoro zvinoita mwenga, 
Ubise zigumbeze dema rakakukwidibira, 

Kuti tigonyatsoona uso hwako hunopenya. 

Hohwo uso hwako hwati ngweru ngweru norujeko, 
Watitora mwoyo tose tose tongonyemwerera, 
Hapana chakasikwa chisingakwezwi newe mwedzi, 
Hapanazve chakasikwa chinotadza kukuona. 


Vasingaoniwe nameso vanokuona nomwoyo; 
Uno rujeko runoonekwa namapofu ose, 
Nzizi nemiti zvinonyemwerera rujeko rwako; 
Makomo nouswa zvinosekawo kana woseka, 
Nezvinanana zvinonananairira mwenje wako, 
Namakarwezve anoshorera kuti akuone, 
Namadziva anopenya kunge azorwa mafuta, 
Hove dzinoti nyunyururu kuti dzikuonewo, 


Ukasekerera pasi pose panosekerera. 

Ukati gegege nehuku dzinogegedzerawo, 

Ukati utsamWe nenyika yose inotsamwawo, 
Mwoyo yedu napasi zvikasviba kuti ndondondo. 
Wakaita zvake wakakurungira uso hwako, 
Tinomutenda wakakutsvenengedza nomuvuzo, 
Kuti uve nezvitama zvakanyatsotenderera, 
Sechibwe chichena chakaurungana-urungana. 


Runako rwako rwakafirwa navaRozvi vazhinji, 
Pavaivaka ndarikure dzavo munyika ino, 
Kuti vaite manera anosvikako kwauri, 
Vagokubvuta vaburuke newe pasi pano, 
Ugozova ndiro inogarodyirwa nashe wavo. 
Ndizvo zvakarezvo zvauri kuona iwe nhasi, 
Zvitundumuseresere zvakuonesa nhamo, 
Zvinopungairira zvimwe chetezvo savaRozvi. 
Sara zvako mwedzi uno runako runodadisa, 
Kuda rimwe zuva tichasvika kunyika yako, 
Tichibva Zimbabwe takananga kwaunogara. 

Nyeredzi 


Nyeredzi! Ndingasvikewo seiko kwamuri, 
Kuutaitai hunenge zvitaitai? 

Kunyiminyira kwamunoita kwandikwezva; 
Ndinoona kubwibwinya kwenyu muri kure, 
Denga renge zidaunha rakatungwa chuma, 
Rakatungwa chuma chichena chinovaima. 


Rima rose riri pasi rinokutizai, 
Parinongotanga kuona nhongonya dzenyu, 
Nhongonya dzakatesva somunondo wepfumo, 
Dzinotaima-taima sezvitaitai. 

Nyeredzi ndingasvikewo seiko kwamuri? 
Ndingawanepikowo manera anosvikako? 


Ndinoda zvangu kuzogara pakati penyu, 
Ndichizotaimawo sokutaima kwenyu. 
Ndizvozvo zvandinopungairira neshungu, 
Zvokuva nyenyedzi inotaima semiwo, 
Inovhenekerawo vanhu pasi semiwo, 
Inopunzawo rima somupunziro wenyu. 

Mheni 


Pwa! Pfuti yababa vangu inobva Makore. 
Kokoromoka kachibva kuuzuruzuru 
Kwakanozvarwa nokureriwa namakore, 
Makanopiwa mironde yamagomarara, 
Nokunwiswa chipapari hakarambadonhwe, 
Nokusungirirwa dehenya muhuro mako, 
Kuti kasimbe, kati nganga, kave ndandi, 
Kagovinga vakanyorwa rukande pahuma, 
Kane mwoyo uzere nenduru nouturu, 
Kachiita zivare risina panopotsa. 


Kanenge mombe isingamboda kutenherwa. 
Kanopunyuka sehokota inotsvedza 
Nokudambura mukosi wakakati koche, 
Kachisvasva nokunzvenga iye Nyadenga, 
Kachizoputikira vakanyorwa rukande, 
Rwakanyorwa navasekuru Dzoronderako, 
Vane zita rechipiri rinonzi Marufu. 

Zita racho ndiChimupande Kavaivai, 
Kanopanda munhu masikati machena, 
Mhondi inokupondera napasina gwenzi. 


Kamheni kanonekaira denga napasi, 
Kanomhanyazve kupinda makumbo emhepo, 
Kapfuti kanokudhuura kakatsinzinya, 
Kanodhuurazve kasina watigimura. 

Murarabungu 


Ndiwe Murarabungu ndiwe mutswi wemvura, 
Ndiwe mureza wedenga unomisa mvura, 

Une zimusana rine ruvara ruviri, 

Rimwe divi rinenge zivise dzvukudzvuku, 
Rimwe richinge kunze kwezibandi reshamba. 


Ndiwe unorandutsa gore jena nedema, 
Kuti zvirege kuramba zvichikakatana, 
Unovadharira zimutsetsa napakati, 
Uchitsemura denga napakati chaipo 
Sezimbambuni rakatsemurwa napakati. 


Unoti kumakore ‘chiregai kudzvova 

Sungirai mupande urege kupunyuka, 
Handichadi bongozozo munyika yeZimbabwe, 
Ndatumwa naZame kuzozaririra mvura 
Chinyararai mugare makangoti tonho’ 


Murarabungu wandishamisa zvechokwadi 
Unotuka zvako makore achinyarara! 
Unorayidza zvako denga richiti nho! 

Ndiwe Murarabungu ndiwe mutswi wemvura, 
Ndiwe mureza wedenga unomisa mvura. 

Ngwarai vasikana 


Newarai kani vasikanawee ngwarai! 
Musaite mabvubvu sepwere pamunamba, 
Vakomana vechibvubvu mazirubvurubvy, 
Mukomana wechimiro itsanga yezviyo 
Inotsvagwa nedikita mukati mehundi. 


Mukambungira munozvipa rushavashava, 
Maonde kutsvuka mukati muna masvosve. 
Regai kuita zvamashiriapungana, 

Saza rokunyatsodya ndiroka rinokodza, 
Rokumedza rinodzipa richiondorotsa. 


Ngwarai kani vasikanawee ngwarai! 
Varudzei sokurudzwa kunoitwa zviyo, 
Muchisiyanisa makoto nezviyo zvawo, 
Hundi muchiti mhepo pupurutsa zviende, 
Tisare tongoona tsanga dzezviyo dzoga. 


Vaserei muvapepete mugovapeswa, 
Vapeswei muvapepete mugovasera, 
Vasare zvino vangove musvo murusero, 
Wamunokuya muchitsetsa usina hundi, 
Unobika mikonde inomedzesa rute. 


Negwarai kani vasikanawee ngwarai! 
Tsvarakadenga ino uso unenge mwedzi! 
{noti ukatarisa unobvutwa mwoyo; 
Ngirozi zvayo yakadururirwa mutebvu! 
Yotorana negwereveshe rina makoko. 


Benzi zvaro risina angamboti ndodzora, 
Dzenga zvaro rinongodzengaira nenyika, 
Chijaka zvake anojakaira napasi, 
Mombe yamashanga isina pasingavatwi, 
Handira zvayo isingazivi vana vayo. 


Ngwarai kani vasikanawee ngwarai! 
Rudo rwechipunge ibofu risina meso, 
Runokupinza kumawere kusingadzokwi, 
Runokwevera kuna Taisimboreva, 
Kusingazodzokwa nowakupinza musoro, 

Newarai kani vasikanawee ngwarai! 
Musabvuma kurezvarezva navakomana, 
Kana kuvaraidzwa norumbo somucheche, 


Kudzimara munzi nganganga mbiradzakondo, 


Mochema muchiti ‘Ndapinda rwatonhorera’. 


Chinenge chabaya chapinda chikatyokera, 
Wanei anokutumbura haachawanikwa, 
Wakubayisa, zvino wokamhina iwe woga, 
Homana yatetereka zvayo nezhengeni. 


Vimba nohumhandara hwako mwanasikana, 
Ziva kuti simba rehove riri mumvura, 
Simba romusikana riri muumhandara. 

Hove yabuda panze muto wesadza, 

Wabuda muumhandara wave muto wejaya. 


Newarai kani vasikanawee ngwarai! 
Musaite vokudzinganisa kunge tsuro, 
Tsuro inotandaniswa haibatwi nyore, 
Rudo rwokumanikidza rwuchakusvotoka 
Nyatsoongorora uone asingatsvedzi. 


Ngwarai kani vasikanawee ngwarai! 
Vakomana havasi nyore kupenengura, 
Vanenge zai rinovanza zviri mukati, 
Rinoonekwa kuora rapunzika pasi 
Iwe watobvisa mari ukatoritenga. 


Ana mamheya anoavanza nokupfeka 
Asina zvigunwe anozvivanza neshangu, 
Ana mahobi anozora mudiwadiwa. 
Rombe rinokwereta nguwani yeshamwari, 
Asina kudzidza anonyorerwa navamwe. 


Chikwapuro chinokukwezva nokukutsvoda, 
Chofuma chodira mbamapo pachaisitsvoda. 
Zvichingosidaro muchingogaronyengedzwa, 
Kunge mune njere dzakadambuka mbariro, 
Ngwarai kani vasikanawee ngwarai! 

Aaron C Hodza 


Shangwa 


Madzitateguru matiregerera, 

Hatichaziva pfumo rotidya, 

Zvirwere zvakatemwa panyika, 

Denda risina murapi rapfunya chisero, 
Upenyu kumhuri hwangova hwemutowa, 
Hwekuti kumwe kunyoro kumwe kukukutu. 


Pasi rwava rufuse, 

Denga raramba kudonhedza misodzi yaro, 
Choraramisa vanhu chashaika, 

Mhuri yopera nechakapedzambudzi imi makaringa, 
Zvipfuyo zvapera kumokoteka nenyota, 

Ingotipai donhwe roga madzitateguru. 


Nyota yabaya — kudya kwashaika, 

Nzara yawana pokutandarira, 

Vanhu nhumbu dzava mapako avamupurwa, 
Chepaura hapana achaziva, 

Itirai mhuri yenyu chitetatsiye, 

Charehwa paruzhinji ibembera madzitateguru. 


Madzitateguru matiregerera, 

Taibata nhamo macheche enyu imi makatarisa, 
Tagwabvura seimbwa dzine gwembe, 
Tainhonga nhamo tsvuku inenge mukura, 
Ngaro navanhu zvava zvitaramuki. 


Imhosvai yatakapara matateguru isingaripwe — 
| Yokupai kubva matiramwa zvakadai? 
l Kana kuchinge kuri kuranga madowa enyu — 
Kuranga rudzii kusina magumo? 
Nhai vari kumhepo! 
Tofa zvedu nechamunoziva here? 


Madzitateguru matiregerera, 

Zvaita sei kubva matiramwa zvakadai? 

Kana paine chamakatadzwa revai muripwe, 
Murege kuramba makatigadzika murufuse — 
Nokutivhomora ura tichanzwa, 

Toshirira kusvikira kwava rinhiko? 

Makatikanda jecha mumeso, 

Zvino tozivepi imi makatipa makotsi! 

Zvaita sei kuita semusakasiya mbeu kunze? 
Chapfakanyika chati ndipenengurwe, 

Iri ratova dambudziko rinoshungurudza vaNyahuze — 
Setsikidzi yarara mudahunha. 


Mukuwasha wekuDenga aramba kukanda tsambo yake pasi, 
Nhamo yorumira mukati senyoka yemucheche, 4 
Chiverevere ndechokubaya mombe, 

Chemakombo tinoudzana; 

Mapere kushaya nyama haadyane. 


Nyika vanhu, 

Kunzi mambo makota, 

Unodana’mbwa unodana dzose — haasarudze, 
Nesuwo tinoti kwamuri madzitateguru — 
Tisvitsirei zvichemo zvedu kune vemberi, 

Vane mazita asina ani uchaziva. 


Vakuru vakati “Kuchema kwerimwe ziso, 
Rimwe rinoita zvinyairaduri’ 

Nemiwo mose vamasango namatenhere, 
Tinochema nemi masikarudzi, 

Kana nemiwo muri pasi muchizvinzwawo, 
Pashaye anozoti, ‘Handina kuudzwa’ 
Newe Musiki — NyaDenga — Chikara 
Tinewe mukutambudzika kwedu 

Vashe vavanhu. 

Kupira midzimu pakutama 


E, wazvionaka iwe Makuvamombe, 

Ndiwe zitateguru redu. 

Tati uzivise vose vari pamberi pako, 

Pamwe chete nevari mushure mako, 

Vane mazita atisingagone kurondedzera, 

Kuti musha wapinde mhunzamusha, 

Mhuri yapera kumokoteka netsvimbo isina maungira, 
Musha waparara. 

Zvino mhuri yati, ‘Tava kusuduruka, 

Tava kutama. 

Mumapango amanga muchiziva, ~ 
Tava kunyedza, tiende pane mumwe mutunhu, 

Ipo pano patiri tati tava kupasuduruka, 

Tiende pane imwe nzvimbo, 

Hatingangorambirira tiri pano, 

Iro dungwe richingunopemhenwa — 

Samangwenzi mumbundotsaru. 

Nokunge tasvikako tinenge tichireva, 

Tinokuzivisaiwo matateguru. 

Kana kuchinge kwazochenawo masikarudzi, 

Mukombe wenyu uyo, 

Tinezenge tichizivawo zvokuita nawo, 

Iye tichionawo namagariro edu. 

Mochengetawo mhuri yenyu zvakanaka zvinoita vamwe, 
Musapa mhuri yenyu makotsi. 

Ko, kana mukavafukatira munozoti, Takasiyei kuvamwe? 
Zita kukura imhuri, 

Hapana musha unokurumbira usina mhuri. 

Ko, iyo mhuri yenyu vasekuru yatunhaira neiko? 
Kunge zvinonzi imhuri iya isina varidzi kana vachengeti! 
Ko, zvino kana mukaomesa mwoyo yenyu — 

Mhuri yopera zvayo here? 

Takuzivisai madzitateguru, 

Nemiwo muri kumhepo, _ 

Mumasango musina anoziva, 

Muchinzwawo zvichemo zvedu, 

Newe NyaDenga.’ 


Kupira midzimu 


Tipiwe zvakawanda Changamire, 
Tidye tichiguta misi yose vashe vevanhu, 
Namangwana musanete, 

Zvirambe zvakadaro, tigofara misi yose, 
Kudzamara kuve kusina ukoni. 


Maita Mashongera, 


Zyaonekwa vari kumahombekombe egungwa, 


Zvaitwa varidzi vevanhu, 

Vene vamasango namatenhere, 
Zvibwezvirongwa, 

Zvinorongwa newakabate mwoyo, 
Maita zvibwezvisenderekwa, 
Zvinokwirwa newakatsunga mwoyo. 


Zvaonekwa Mhukahuru, 

Ndozvinoita vane vana vavo Matateguru, 
Mutichengetewo vasekuru, 

Muno mumusha wenyu matava, 

Kana dai powana anobvotomoka kureva, 
Musatsve mwoyo madzisekuru, 

Miromo yepwere inovavira kutadza, 
Kana paine anenge ava kurotomoka, 


Tmi sevaridzi vedungwe — ingotarisai chete, 


Hungu Changamire, 
Tatenda Matateguru. 


62 


Kuzvirumba 


Ho-o baba wé-e Moyo! 

Randibaya pfumo, 

Randisonanidza magaro, 

Ndafira yashamwari, 

Kufira mafufu segonzo, 

Kufira yandisingazive madyirwo ayo, 

Ho-o baba we-e Moyo! 

Nhasi vari kumhepo mandifugurira hapwa, 
Amai madimura mindya yembereko, 

Baba akaenda, 

Nhasi ndavatevera, 

Vana vangu vosara vorungaira semarunga, 
Mukadzi wangu yava mhonhwa yemhembwe, 
Mhuri yose yava madohwa changa, 

Pfumo randibaya parufiro, 

Rachiti tatsu neseri, 

Nemhaka yematendeswa vana dzava hungwa, 
Musha wapinda rushavashava, 

Vana vangu vava kukurira muutsuro, 
Mitimwi yemusha wose yadambuka, 
Ndagadzwa chivara chisina mhesere, 

Dare risina muripo asi wesoro, 

Ndapara isina nhendamurandu inobiswa, 
Ndafira yashamwari, 

Chokuita hapachisina, 

Kwangova kudzana kweune munzwa mugumbo, 
Zvakanaka kuva chikomba, 

Asi mhedzisiro yazvo inocheredza, 
Runyenganyenga runoparira, 

Mubayiro warwo kufa uchibayiwa namapanga, 
Nhasi mhandu dzangu dzozavaza dzichiti, 
‘Tsvatu waro, 

Zvaiwana nhoro kudya ivete’. 


Kudunure 


Nhai vari kumhepo! 
Nhasi mandifungira zvipi? 

Inga mandiwanzira mvuviro, 

Mabota dzava indye, 

` Ndoziva ripi nherera? 

Denga randiramwa, 

Vari pasi mandipeuka, 

Maipirwa neiko kuura hwamakasiya kunze? 
Zvomondisundira mhepo isina mupande, 
Mandipinza nepasinga pindwe, 
Kurangaiko kusina tsitsi? 

Ruokoiko rusingasumbe! 

Chokwadi maomesa mwoyo here? 

Kuti ndife zvangu ndichidyiwa nemagora! 
K wandakaringa usiku, 

Kwandakafuratira irima, 

Pandimire pane mabanzi, 

Nhai vari kumberimberi kusina zita! 
‘Hamungondiitirawo tsiye nyoro? 

Onai ndava panyanga dzaMushore, 

Ura hwangu maturika pachigutsa, 
Mandivhomora guvhu ndichanzwa. 

Muri midzimu -hwaiko isina tsitsi? 

Kupira shave roudzimba 


“M', vamushave, 

Tati munhu wenyu wafunga zvokuenda musango, 
Afunga zvokumbofamba-famba namatenhere; 
Zvino ati, ‘Handingaende musina chamunoziva, 
Mangwana mungazofuma motisunga nemazwi, 
Moti fnunongoerekana maenda musati matizivisa. 
Mukombe wenyu uyo, ` 

Zviyo ndizvozvo zvirimo, 

Zviyo zvehwahwa hwedonhodzo renyu. 

Kana achinge ava mukati mamasango — 
Muratidzeiwo nzira dzinopfumba, 
Nokumutungamirirawo zvakarurama, 

Atsikewo pakanaka mumasango maachaenda umu, 


Kana tsoka yake yava kunanga rutivi, muchidzoreredzawo, 


Ndozvinoita vose vane vanhu vavo. 
Vakaranga inga vasvuuka mukanwa nedomba! ' 


Chinyangadzo chamakanyangadzwa chiiko chisingadurwe? 


Inga misumo heyi munongopiwa wani munyerere! 
Chipi nechipi chamunoreva chinongoitwa, 
Hevo vatenzi!" 

Hwerengedzo yenduri dziri mugwaro iri, 
Nduri dzeZimbabwe ibasa renyanzvi ina 
dzinozivikanwa zvikuru dzinoti: Chitepo 
— gamba guru reChimurenga rakatisiira 
nduri yaro ‘Soko Risina Musoro’, Hodza 
— nyanzvi yenduri dzakare, Kumbirai — 
nyanzvi mukuongorora magariro anhasi 
neakare, naMutswairo — mudetembi 
wezvenyika yechizvarwa chake. Nduri 
idzi dzinopa kudya kwepfungwa 
mukudetemba kwechinyakare, 
nokwamazuva ano uye magariro edu 
munyika yeZimbabwe. 

